Kelesuan Kerja Boleh Sebabkan Masalah Jantung - Kajian

Ramai individu tahu bahawa stres (termasuk
kelesuan
 kerja) boleh menyebabkan pelbagai jenis masalah kesihatan. Namun, fakta tersebut sering diambil mudah memandangkan kebanyakan individu mahu bersaing bagi mendapatkan prestasi yang baik di tempat kerja.

Tahukah anda kelesuan kerja boleh meningkatkan risiko untuk anda mendapat masalah jantung? Baca artikel ini untuk mengetahuinya dengan lebih lanjut.

Kelesuan dan masalah jantung

Kajian yang telah diterbitkan pada tahun 2020 oleh Garg PK et al telah menunjukkan mereka yang mengalami kelesuan kerja berisiko untuk mendapat
 masalah degupan jantung tidak sekata
. Artikel tersebut telah diterbitkan dalam laman
European Journal of Preventive Cardiology
.

Dalam kalangan 11,000 subjek, mereka yang mengalami simptom kelesuan mempunyai risiko setinggi 20% untuk mendapat pemfibrilan atrium (
atrial fibrillation
) kelak. Tanpa rawatan awal, individu tersebut bakal berhadapan dengan permasalahan kardiovaskular seperti sakit jantung dan strok.

Menurut pakar dari Universiti California Selatan, kelesuan kerja boleh mencetuskan
proses keradangan
 dan menyebabkan peningkatan sensitiviti kepada stres. Kedua-dua faktor tersebut menyebabkan jantung sukar untuk mengepam darah ke seluruh badan, maka ia boleh menyebabkan terjadinya masalah pemfibrilan atrium.

Pemfibrilan atrium

Keadaan kesihatan ini merupakan masalah degupan jantung tidak sekata yang lazim yang boleh menyebabkan gangguan pada aliran darah normal. Perkara ini boleh meningkatkan risiko untuk darah membeku dan menyebabkan
masalah strok
.

Walaupun masalah pemfibrilan atrium tidak mengenal usia, ia lazim berlaku kepada golongan tua (65 tahun dan ke atas). Keadaan kesihatan ini mempengaruhi rentak degupan dua ruang jantung atas yang dikenali sebagai atria.

Perkara ini boleh menyebabkan gangguan aliran darah kepada dua ruang jantung bawah (ventrikel) seterusnya gangguan aliran darah ke seluruh badan.

Antara simptom yang boleh dialami adalah:

Berdebar-debar

Pening kepala

Sesak nafas

Letih lesu

Tanpa rawatan, mereka yang mengalami masalah ini berisiko untuk mati.

Jangan pandang ringan isu kelesuan kerja

Sindrom kelesuan kerja
 (
burnout syndrome
) bukan lagi keadaan kesihatan yang boleh diambil mudah. Pertubuhan Kesihatan Sedunia (WHO) telah menetapkan ia sebagai satu fenomena di tempat kerja yang boleh mempengaruhi tahap kesihatan individu secara menyeluruh.

Ia merupakan satu sindrom (satu set gejala/simptom) yang disebabkan oleh masalah stres kronik di tempat kerja. Terdapat 3 elemen yang membentuk permasalahan ini iaitu kelesuan, kurang minat terhadap kerja dan penurunan tahap keyakinan di tempat kerja.

Kelesuan

Kelesuan merupakan tanda utama dalam permasalahan sindrom kelesuan kerja. Walaupun ia adalah satu tanda yang mudah dikesan, namun, kebanyakan individu sering tidak mengendahkannya sehingga boleh menyebabkan komplikasi seperti pengsan.

Apa yang anda perlu tahu adalah stres akut (jangka masa pendek) seringkali tidak dapat dielakkan. Ia seperti anda tersekat dalam kesesakan jalan raya, bertelingkah dengan pasangan atau ketika anda menerima kritikan daripada majikan.

Tahap stres mungkin tinggi namun dalam jangka masa yang singkat, kita boleh menyesuaikan diri dengannya.

Stres kronik pula merupakan satu situasi yang sepatutnya dielakkan. Seringkali kita tahu apa yang membuatkan kita stres namun tiada tindakan yang diambil menyebabkan ia semakin teruk.

Mungkin ramai individu yang akan menasihatkan anda untuk bersabar dan terus menyesuaikan diri dalam keadaan stres tersebut. Namun, langkah terbaik adalah untuk memikirkan cara bagi mengurangi tahap stres tersebut.

Jika anda mempunyai majikan yang garang, siapkan kerja tepat pada waktunya. Jika anda kerap bekerja lebih masa, ambil cuti atau pulang pada waktunya. Jika anda tidak dapat menyesuaikan diri dalam situasi tersebut, anda akan berisiko untuk mendapat masalah kelesuan kerja.

Kurang minat terhadap kerja

Ini merupakan faktor kedua yang telah dikenal pasti oleh WHO. Apabila anda mula berasa negatif atau berjauhan daripada kerja anda, ia merupakan salah satu tanda kelesuan kerja yang perlu ditangani.

Situasi ini berbeza dengan apabila anda berasa tertekan ketika bekerja. Tekanan sewaktu kerja adalah satu perkara yang lazim dialami oleh setiap individu.

Anda mungkin rasa berdebar-debar atau takut dengan hasil kerja anda, namun minat anda tidak berkurangan dan anda masih komited untuk terus berusaha bagi meningkatkan pencapaian anda.

Apabila seseorang yang meminati sesuatu pekerjaan itu merasakan dirinya semakin jauh daripada kerjaya yang diceburinya, itu merupakan tanda awal sindrom kelesuan kerja.

Mereka yang mengalami masalah tersebut cenderung untuk mengambil cuti sakit atau mendapatkan rawatan di Jabatan Kecemasan hospital. Majikan seharusnya memberikan penekanan terhadap isu kesihatan pekerja kerana ia boleh mempengaruhi produktiviti semasa.

Penurunan tahap keyakinan di tempat kerja

Sasaran yang melangkaui kebolehan pekerja untuk memenuhinya boleh menurunkan tahap keyakinan diri mereka di tempat kerja.

Pekerja akan berasa lebih yakin untuk terus bekerja apabila majikan dan rakan sekerja mempercayai kebolehan mereka untuk memenuhi tugas yang diberikan.

Mereka juga perlu diberikan sokongan berbentuk peralatan, kewangan dan sokongan moral bagi meningkatkan motivasi di tempat kerja.

Kurangkan sindrom kelesuan kerja

Bersenam
 secara kerap. Ia bukan sahaja baik untuk kesihatan fizikal malah kesihatan mental anda. Anda tidak perlu menghabiskan duit dan masa di gim jika anda tidak mahu melakukan senaman angkat berat. Pergi berjoging, berjalan dan berbasikal. Lakukan apa sahaja yang boleh membuatkan anda berpeluh.

Amalkan gaya pemakanan seimbang. Ambil makanan yang mengandungi nutrien omega 3 seperti ikan dan kekacang berikutan ia mempunyai fungsi anti kemurungan semula jadi.

Dapatkan waktu tidur secukupnya. Elakkan daripada mengambil minuman berkafein dan tutup peranti mudah alih anda.

Jika anda berasa stres, luahkan perasaan anda pada keluarga atau rakan yang anda percaya. Anda boleh juga mendapatkan bantuan profesional seperti kaunselor, ahli psikologi dan pakar psikiatri.

Konklusi

Jika anda mengalami kelesuan kerja, kenal pasti puncanya. Sindrom kelesuan kerja bukanlah satu keadaan kesihatan yang boleh dipandang ringan. Jika anda mempunyai sebarang tanda atau mengalami keadaan seperti yang dinyatakan, dapatkan bantuan daripada pihak profesional.

Jika anda merupakan majikan dalam sebuah syarikat, ambil tahu berkenaan dengan kesihatan fizikal, mental dan emosi pekerja anda. Berikan nasihat, kata-kata semangat dan ganjaran (kepada yang berkenaan) untuk meningkatkan motivasi kerja mereka.

Hello Health Group
 tidak menyediakan nasihat perubatan, diagnosis, atau rawatan.


Jangan Tertipu, Ibu Hamil! 7 Makanan Yang Disangka Sihat Ini Tinggi Kandungan Gula, Ya!

Pemakanan ketika hamil memainkan peranan penting untuk perkembangan si manja anda
. Makanan tinggi gula tidak digalakkan sama sekali atas faktor kesihatan ibu dan juga bayi.

Pasti anda berusaha untuk meminimumkan pengambilan gula ketika hamil, tetapi agak rumit kerana banyak makanan mengandungi gula tersembunyi.

Artikel ini akan membantu anda mengenali 7 jenis makanan yang kononnya sihat, tetapi penuh dengan gula!

Kenapa makanan tinggi gula dihadkan semasa hamil?

Semasa hamil, pengambilan gula harus dikawal kerana ia boleh membuatkan anda berasa cepat letih.

Pengambilan gula dalam kuantiti rendah membuatkan gula dalam darah lebih stabil dan
bakal ibu cenderung menghasilkan berat badan yang sihat semasa hamil.

Jika kandungan gula yang diambil ketika hamil terlampau banyak,
ia boleh meningkatkan risiko diabetes gestasi
, pra-eklampsia dan berat bayi berlebihan di kemudian hari.

Jumlah gula dibenarkan semasa hamil

Mengikut Perkhidmatan Kesihatan Kebangsaan United Kingdom, ibu hamil tidak dibenarkan mengambil lebih 30 gram gula sehari, iaitu bersamaan dengan 7 kiub gula atau sudu teh gula.

Ini bukan bermakna ibu tidak boleh menikmati makanan yang manis semasa hamil.

Sudah tentu boleh, cuma elakkan makanan tinggi gula dan ambil pendekatan yang lebih sihat
seperti menggantikannya dengan alternatif yang berkhasiat dan manis secara semula jadi.

Makanan tinggi gula harus dielakkan semasa hamil

#1 Yogurt rendah lemak

Yogurt ialah sejenis makanan yang penuh khasiat. Namun, tidak semua yogurt di pasaran mempunyai nutrisi yang sama.

Seperti kebanyakan produk rendah lemak yang lain, yogurt jenis ini selalunya tergolong dalam makanan tinggi gula kerana pemanis ini digunakan untuk meningkatkan rasa.

Mengikut
Food Data Central United States,
secawan 245 gram yogurt rendah lemak boleh mengandungi lebih daripada 45 gram gula, iaitu sekitar 11 sudu teh.

Jika
anda suka mengambil yogurt, pilihlah yogurt semula jadi, penuh lemak atau yogurt
Greek
.
Elakkan yogurt yang telah dimaniskan dengan gula.

#2 Soda diet

Banyak minuman berkarbonat di pasaran yang dijual tanpa kalori atau rendah kalori.
 Jangan tertipu ya!

Hal ini kerana banyak bahan pemanis buatan diletakkan dalam minuman seperti ini untuk menggantikan gula.

Ia boleh menyebabkan penambahan berat badan untuk jangka masa panjang.

#3
Smoothie
 siap sedia

Gabungan buah-buahan dengan susu atau yogurt pada waktu pagi ialah hidangan yang baik untuk memulakan hari anda.

Walau bagaimanapun, tidak semua
smoothie
 sihat untuk ibu hamil.

Banyak
smoothie
 yang dihasilkan secara komersial mengandungi bahan pemanis tiruan untuk meningkatkan kandungan gula mereka.

Sebilangan daripadanya mengandungi jumlah kalori dan gula yang sangat tinggi,
 melebihi 54 gram gula (13.5 sudu teh) dalam satu hidangan 16-oz atau 20-oz.

Periksa ramuan dan peka akan jumlah hidangan anda sebelum membelinya.

#4 Jus buah

Eh, takkanlah jus buah pun jenis makanan tinggi gula? Seperti buah-buahan, jus mengandungi vitamin dan mineral juga.

Walaupun kelihatan seperti pilihan yang sihat, vitamin dan mineral ini disertakan dengan jumlah gula dan serat yang sangat sedikit.

Biasanya, jumlah buah yang diperlukan untuk menghasilkan segelas jus lebih banyak daripada satu hidangan buah tersebut.

Malahan,
lebih banyak gula dijumpai dalam jus buah berbanding buah segar.

Selain itu, jus buah di pasaran juga akan dicampurkan dengan gula untuk menaikkan rasa.

#5 Oat segera, makanan tinggi gula juga?

Oat merupakan hidangan yang sesuai untuk mengawal tahap kolesterol anda
. Namun, oat segera mempunyai sekurang-kurangnya 14 gram gula dalam sepaket.

Kandungan gula lebih tinggi dalam oat segera yang mempunyai perisa seperti coklat, pisang dan sebagainya.

Sebelum membeli oat, periksa dulu maklumat nutrisi untuk produk tersebut.

#6 Granola

Granola sering
dipasarkan sebagai makanan kesihatan rendah lemak, walaupun sebenarnya ia makanan tinggi gula dan kalori.

Bahan utama dalam granola adalah oat. Oat gulung adalah sejenis bijirin seimbang yang mengandungi karbohidrat, protein, lemak dan serat.

Akan tetapi, oat dalam granola telah digabungkan dengan kacang, madu atau pemanis tambahan lain yang meningkatkan jumlah gula dan kalori.

100 gram granola boleh mengandungi sekitar 400-500 kalori, bersamaan dengan 5-7 sudu teh gula.

#7 Sup komersial

Sup bukanlah makanan yang biasanya dikaitkan dengan gula. Apabila dibuat dengan bahan segar, ia adalah pilihan yang sihat untuk ibu hamil.

Namun, banyak sup yang disediakan secara komersial mempunyai bahan tambahan, termasuk gula.

Jenis gula tambahan yang selalunya digunakan dalam sup ialah :

sukrosa

malt barli

dekstrosa

maltosa

sirap jagung fruktosa tinggi (HFCS)

Anda boleh memeriksa label dan kandungan produk sebelum membeli.

Pilihlah makanan anda dengan bijak

Mengejutkan, bukan? Makanan tinggi gula tak semestinya berasa manis. Oleh itu, berhati-hatilah dengan pilihan makanan anda ketika hamil.


Kalau Tak Nak Dapat Sakit, Jangan Guna Tuala Orang Lain- Ini Padah Jika Gemar Kongsi Tuala

Kebanyakan kita mesti ada seorang bff yang selesa berkongsi apa sahaja bukan
? Daripada pakaian, makanan, rahsia, gosip, kekasih, semuanya sedia dikongsikan! Malah ada juga yang kongsi tuala!

Well, sharing is caring.
 Pun begitu, bukan semua perkara kita boleh
share ya
.
Antara perkara yang perlu digunakan oleh anda seorang sahaja secara peribadi adalah tuala.

Terdapat banyak bahaya kongsi tuala yang kalian perlu tahu!

Untuk mendapatkan lebih banyak info berkenaan kesihatan kulit, anda boleh klik
di sini
.

Kuman boleh berpindah jika kongsi tuala

Tanpa mengira anda adalah kawan baik, ahli keluarga atau suami isteri, tuala adalah barangan peribadi dan tetap tidak boleh dikongsikan.

Ini kerana perbuatan berkongsi tuala boleh
memindahkan kuman di antara satu individu kepada individu yang lain.

Untuk pengetahuan anda, kita semua mempunyai kuman pada permukaan kulit kita tidak kira anda menjaga kebersihan atau tidak.

Kebiasaannya, ia tidak berbahaya namun boleh menyebabkan infeksi kepada
 individu lain yang ada masalah kuli
t.

Perbuatan berkongsi tuala ini sudah pasti akan memindahkan kuman di antara individu.

Kebanyakan kuman tidak boleh memasuki kulit yang normal, jadi ia akan berkumpul di permukaan kulit dan menunggu untuk dipindahkan lagi kepada individu lain pula.

Apa lagi bahaya kongsi tuala?

Bukan sahaja perbuatan berkongsi tuala akan menyebabkan tubuh badan anda menjadi tempat pembiakan kuman, malahan ia juga boleh mengakibatkan beberapa kondisi kesihatan kepada individu.

Antaranya kondisi yang mungkin terjadi adalah:

Infeksi staph

Infeksi yis

Jerawat

Ringworm

Jock Itch

Pink eye

Athelete’s foot

Perunding Dermatologi Dr Saadiah Sulaiman turut menjelaskan bahawa perbuatan berkongsi barangan peribadi terutamanya pakaian yang dipakai pada kulit seperti tuala boleh
menyebabkan jangkitan kudis buta.

Jangkitan ini disebabkan oleh kutu halus yang dikenali sebagai
Sarcoptes scabiei
.

Kutu halus ini akan menetaskan telur di kawasan kudis buta sebelum menjadi ulat yang kemudiannya menjadi punca kepada
 serangan ekzema dan pelbagai lagi kondisi kulit yang lain.

Jadi, anda masih mahu berkongsi?

Sebenarnya, kondisi-kondisi ini bukan sahaja disebabkan oleh perkongsian tuala semata-mata.

Perkongsian pakaian seperti baju, seluar, kasut atau
pakaian dalam juga boleh mendatangkan kesan yang sama
!

Apa yang anda boleh lakukan?

Perkara paling penting yang anda perlu lakukan adalah berhenti
daripada berkongsi barangan peribadi anda seperti tuala kerana sudah jelas bahaya kongsi tuala.

Jika ada yang ingin meminjamnya, cuba tolak dengan baik. Selain itu, anda juga perlu membasuhnya secara berkala. Mungkin seminggu sekali? Bergantung kepada anda.

Cuma jangan tunggu sehingga ia berbau busuk dan berwarna keruh ya?

Konklusinya, jangan kongsi tuala!

Kesimpulannya, tidak semua perkara boleh dikongsikan. Ya, mungkin benar
sharing is caring
.

Tapi ‘care’ sangat ke kalau kita ‘share’ benda yang tak elok seperti kuman? Jadi, simpan dan guna barangan peribadi anda untuk anda seorang sahaja.

Kini anda telah mengetahui bahaya kongsi tuala dengan individu lain!


Terlalu Banyak Tidur Meningkatkan Risiko Penyakit Jantung dan Maut

Individu yang tidur lebih dari kadar yang disyorkan mempunyai risiko penyakit jantung dan maut menurut sebuah kajian.

Kajian tersebut melibatkan hampir 117,000 individu dewasa berumur antara 35 hingga 70 tahun di 21 buah negara dan susulan dibuat selama hampir 8 tahun.

Kadar penyakit jantung (seperti strok dan kegagalan jantung) dan kematian ialah 7.8 per 1000 dalam kalangan mereka yang tidur mengikut kadar yang diyorkan iaitu 6 hingga 8 jam sehari berbanding dengan 8.4 per 1000 dalam kalangan mereka yang tidur selama 8 hingga 9 jam, 9.4 per 1000 bagi mereka yang tidur 9 hingga 10 jam, dan 14.8 per 1000 dalam kalangan mereka yang tidur lebih 10 jam sehari.

Kadar dalam kalangan mereka yang tidur 6 jam ke bawah ialah 9.4 per 1000 atau 9% lebih tinggi berbanding mereka yang tidur dalam tempoh yang disyorkan. Namun, perbezaan ini adalah tidak signifikan dari sudut statistik.

Peningkatan risiko penyakit jantung dan maut dalam kalangan mereka yang tidur lebih dari kadar sepatutnya mungkin disebabkan mereka mempunyai masalah kesihatan lain yang membuatkan tempoh tidur mereka lebih lama.

Pengendali kajian tersebut juga menemui bahawa tidur sebentar di waktu pagi berkait dengan peningkatan risiko penyakit jantung dan maut dalam kalangan mereka yang tidur lebih 6 jam sehari tetapi tidak bagi mereka yang tidur kurang dari 6 jam.

“Meskipun penemuan ini sangat menarik tetapi ia tidak membuktikan punca dan kesan,” kata Julie Ward, seorang jururawat senior di British Heat Foundation.

“Bukan tidur lama itu yang menjadi punca kepada risiko penyakit tetapi penyakit tersebut yang membawa kepada peningkatan jam tidur,” kata Francesco Cappucio, seorang profesor perubatan dan epidemiologi kardiovaskular di Warwick University, United Kingdom.


Anda BERISIKO Alami Ulser Lidah Jika Berdepan Masalah Penghadaman Ini

Benarkah individu dengan
masalah penghadaman
 seperti penyakit GERD
berisiko alami ulser
? Jika ya, adakah cara menghilangkan ulser yang boleh dicuba?

Lebih banyak info tentang Sistem Penghadaman
di sini
.

Penyakit GERD & ulser mulut

Penyakit berkaitan sistem penghadaman ini ada banyak jenis, seperti
penyakit radang usus (IBD)
 mahupun penyakit GERD atau turut dikenali sebagai
asid refluks.

Sesetengah keadaan yang melibatkan
masalah penghadaman
 ini meningkatkan risiko untuk mengalami ulser pada bahagian mulut seperti di lidah.

Sebagai contoh, individu dengan penyakit radang usus, mungkin mengalami pelbagai gejala berkaitan usus luar bersama simptom pada
saluran gastrousus
 (GI) – saluran pencernaan.

Ia boleh merangkumi pelbagai gejala seperti kerengsaan kulit,
masalah mata
 dan
sakit sendi
.

Salah satu simptom berkaitan usus luar adalah stomatitis aphthous atau ulser di dalam mulut.

Bagi sesetengah pesakit IBD, ulser mulut itu mungkin merupakan petunjuk pertama bahawa radang usus akan terjadi lagi.

Individu dengan penyakit GERD juga boleh mengembangkan masalah ulser mulut.

Jika asid refluks mengakibatkan ulser, kemungkinan besar ia berlaku pada bahagian belakang mulut, belakang lidah dan belakang tekak – merupakan laluan asid keluar daripada perut.

Canker sore
 atau turut dikenali sebagai
aphthous ulcer
 adalah keadaan apabila terdapat luka kecil yang sakit dan timbul pada bahagian dalam bibir, bawah lidah dan gusi.

Ia adalah luka yang disebabkan oleh stomatitis aphthous.

Stomatitis aphthous dipercayai tidak berjangkit mahupun merebak kepada individu lain.

Jadi adakah terdapat cara menghilangkan ulser seperti ulser lidah?

Simptom ulser mulut bagi penyakit IBD & GERD

Sebelum kami kongsikan cara menghilangkan ulser yang boleh dicuba, jom kenal pasti terlebih dahulu gejalanya, okay?

Antara gejala ulser mulut biasanya adalah:

Satu atau lebih luka yang menyakitkan pada bahagian kulit yang melapisi mulut

Kulit bengkak di sekitar luka

Kesukaran untuk mengunyah atau
memberus gigi
 kerana peningkatan tahap sensitiviti

Berlaku kerengsaan yang disebabkan oleh makanan manis, pedas atau masam

Kehilangan selera makan

Ulser aphthous biasanya berlaku pada lapisan mulut lebih lembut pada bibir, pipi, sisi lidah, lantai mulut, belakang lelangit mulut dan sekitar kawasan tonsil.

Ulser ini biasanya bersaiz tidak lebih daripada 5 milimeter (mm). Anda mungkin akan mengalaminya lebih daripada 1 dalam satu-satu masa.

Adakalanya ulser ini boleh bergabung bersama dengan ulser sedia ada.

Keadaan ulser seperti ulser lidah ini mungkin berlanjutan untuk tempoh 1 hingga 2 minggu kepada berbulan.

Ulser mungkin muncul sebagai lepuh keputihan atau kuning dengan dasarnya yang berwarna merah.

Ia akan bertukar kepada lapisan berwarna kelabu apabila mulai sembuh.

Cara menghilangkan ulser

Sudah bersedia untuk mengetahui cara menghilangkan ulser?

Umumnya, terdapat pelbagai perkara yang boleh dilakukan untuk meredakan kesakitan berpunca daripada ulser dialami seperti ulser lidah.

Untuk penghidap radang usus, keupayaan untuk mengawal keradangan yang berpunca daripada IBD biasanya dapat membantu dalam mengawal ulser.

Keadaan tersebut sekali gus boleh mempercepatkan proses pemulihannya.

Begitu juga sekiranya anda mengalami
masalah berkaitan sistem penghadaman
 lain seperti penyakit GERD.

Bagi kes stomatitis aphthous ringan, mungkin tidak memerlukan sebarang rawatan perubatan. Ini kerana lepuh yang dialami akibat ulser itu akan sembuh dengan sendirinya.

Sekiranya memerlukan ubatan, anestetik topika
l
 seperti lidocaine sering diberikan sebagai preskripsi untuk menghilangkan rasa sakit, sekali gus dianggap sebagai
cara hilangkan ulser mulut dengan cepat
.

Manakala untuk ulser yang teruk, ia boleh dirawat dengan menggunakan kortikosteroid topikal dalam bentuk krim, semburan atau kumur.

Untuk rawatan khusus bagi stomatitis aphthous, anda mungkin akan diberikan preskripsi amlexanox sebagai ubat topikal.

Penggunaan ubat kumur
 yang boleh mengurangkan jumlah bakteria dalam mulut juga boleh digunakan.

Seandainya, masalah ulser yang dialami menjadi lebih sakit atau kerengsaan disebabkan oleh
pengambilan makanan
 tertentu, anda mungkin perlu melakukan
perubahan dalam diet pemakanan harian
.

Makanan lembut, yang dikisar, tidak berasid – tanpa tambahan rempah atau garam – boleh membantu mengurangkan kerengsaan.

Menghisap
kiub ais
 juga dipercayai dapat memberikan kelegaan akibat kesakitan yang dialami.

Bagi pilihan rawatan lain sebagai cara menghilangkan ulser, anda mungkin boleh menggunakan susu magnesia pada luka lepuh atau membilasnya dengan
air garam.

Penggunaan hidrogen peroksida yang dicairkan (
diluted
) atau diphenhydramine mungkin boleh memberikan kelegaan dan kesembuhan untuk beberapa kes melibatkan ulser pada mulut.

Adakalanya pengambilan ubat tahan sakit juga boleh membantu melegakan rasa sakit yang dialami.

Cuma ubat penahan kesakitan
 NSAID – ubat antiradang bukan steroid
 – mungkin boleh mencetuskan kerengsaan pada individu dengan IBD dan penyakit GERD.

Pemeriksaan doktor

Seringkali bagi kes stomatitis aphthous yang disebabkan oleh masalah sistem penghadaman, ulser biasanya akan sembuh dan hilang apabila kerengsaan IBD atau asid
refluks
 dapat dikawal.

Jika anda mempunyai sebarang keraguan dan kebimbangan mengenai keadaan diri, sebaiknya lakukan pemeriksaan doktor.

Anda juga dinasihatkan mendapatkan rundingan doktor sebelum mengambil sebarang ubat sebagai cara menghilangkan ulser jika mempunyai masalah berkaitan penghadaman seperti radang usus atau penyakit GERD.


Bolehkah Bayi Makan Makanan Pedas?

Apabila kanak-kanak membesar, mereka perlu membiasakan diri dengan pelbagai jenis makanan. Makanan bayi tidak semestinya hambar dan tidak menarik. Sesetengah pakar menyarankan ibu bapa memperkenalkan rasa yang berbeza kepada bayi. Walau bagaimanapun, ramai ibu bapa percaya makanan pedas akan menyebabkan sakit perut atau masalah pencernaan pada bayi. Dan terdapat juga ibu bapa yang lebih terbuka tentang memperkenalkan pelbagai jenis makanan kepada anak-anak mereka, termasuklah makanan pedas. Tetapi adakah ia satu perkara yang baik?

Sudah tentu, mencampurkan herba dan rempah yang kuat ke dalam makanan bayi bukanlah cadangan yang baik. Sistem pencernaan bayi masih lemah. Makanan terlalu pedas seperti cili akan menyebabkan masalah perut pada bayi anda. Oleh itu, lebih baik anda memberi bayi anda makan perisa yang sederhana terlebih dahulu.

Apakah rempah dan herba dengan rasa pedas yang selamat untuk bayi anda?

Kulit kayu manis: Selama berabad-abad, kulit kayu manis telah digunakan untuk tujuan perubatan. Sebagai sumber manganese, besi, serat, dan kalsium, kulit kayu manis membantu menyokong sistem pencernaan dan membunuh beberapa bakteria seperti E.coli. Menghidu kulit kayu manis dipercayai meningkatkan fungsi otak. Anda boleh memperkenalkan kulit kayu manis kepada bayi anda dengan menambah beberapa serbuk kulit kayu manis pada bubur atau sup mereka.

Bawang putih: Bawang putih bukan sahaja antioksidan yang kuat, ia juga berfungsi sebagai penambah rasa untuk makanan. Rasa bawang putih tidak terlalu kuat dan pedas seperti rempah lain, jadi anda boleh menambahnya dalam mi, pasta atau sup.

Halia: Halia dikenali sebagai penawar berkesan untuk masalah perut. Ia biasanya disyorkan sebagai ubat untuk pelbagai jenis penyakit. Ia melindungi tubuh bayi daripada bakteria jahat dan juga membantu menyingkirkan angin daripada usus bayi anda.

Lada: Di kebanyakan negara Asia, kanak-kanak terdedah kepada cili merah, lada hitam, dan lada putih pada waktu yang sangat awal. Jika anak anda masih terlalu muda, anda harus bermula dengan sedikit lada hitam dan lada putih terlebih dahulu untuk membiarkannya terbiasa dengan rasa pedas yang baru itu. Kemudian anda boleh menambah cili merah sedikit pada kari untuk mereka cuba.

Satu perkara yang harus diperhatikan adalah anda dinasihatkan untuk hanya memperkenalkan herba dan rempah-rempah kepada anak anda apabila mereka berusia lebih dari 6 bulan. Herba dan rempah-rempah ini mesti diberi secara berasingan supaya anda dapat melihat jika anak anda mempunyai tindak balas alahan kepadanya.


Apakah Penyebabnya Serangan Panik?

Pernahkah anda berdepan situasi diserang ketakutan secara tiba-tiba untuk tempoh beberapa minit? Dalam situasi tersebut, jantung anda berdegup pantas, sukar bernafas atau tidak mampu berfikir tentang apa-apa. Jika jawapannya adalah ya, anda mungkin mengalami serangan panik. Mari kita ketahui apakah penyebabnya.

Apakah serangan panik?

Serangan panik adalah perkara biasa. Ketika makan, melakukan tugasan rumah, anda mungkin diserang ketakutan yang luar biasa. Anda berpeluh, jantung mula berdegup kencang, gementar, merasa ketegangan pada otot. Anda risau anda mungkin mengalami masalah kesihatan, seperti jantung atau serangan angin ahmar. Keadaan ini berlangsung selama 10-30 minit. Dan simptom ini hilang selepas beberapa jam.

Tidak kira sama ada anda mempunyai keadaan fizikal yang lemah atau kuat, serangan ini boleh berlaku pada bila-bila masa, tanpa dapat diramal. Ketika mengalami situasi ini, anda mungkin tidak dapat ke sekolah, tidak mampu bekerja seperti kebiasaan kerana takut mendapat serangan lain. Jika tingkah laku anda berubah disebabkan oleh serangan panik, anda mungkin mengalami gangguan panik.

Apa yang menyebabkan berlakunya serangan ini?

Walaupun punca sebenar serangan panik tidak dapat dikenal pasti. Faktor-faktor berikut boleh menjadi punca kepada peningkatan risiko serangan:

Sejarah keluarga. Jika ibu bapa, adik-beradik, saudara-mara; pernah alami serangan panik, anda juga berkemungkinan untuk mengalaminya

Jika anda menderita kematian individu yang anda sayangi, ahli keluarga, rakan rapat, anda mungkin mengalaminya.

Jika anda mempunyai masalah kesihatan yang serius seperti kanser, HIV/AIDS, diabetes, anda berisiko mengalaminya.

Jika hidup anda berubah, disebabkan penceraian, pertambahan anak setelah sekian lama menunggu.

Minum terlalu banyak kopi atau merokok terlalu kuat. Kedua-duanya boleh mendatangkan impak buruk kepada kesihatan mental anda.

Pernah mengalami penderaan seksual, penderaan fizikal. Ia turut membuatkan anda berisiko untuk mengalaminya.

Reaksi semula jadi anda terhadap bahaya boleh menjadi sebahagian daripada serangan panik. Walau bagaimanapun, sebab berlakunya serangan apabila tiada bahaya yang berlaku, tidak diketahui.

Serangan panik bukanlah satu masalah yang mengancam nyawa. Walau bagaimanapun, ia boleh menjejaskan kualiti hidup anda dan anda tidak dapat meneruskan kehidupan secara normal. Walaupun punca sebenar tidak dapat dikenal pasti, faktor risikonya telah diketahui. Anda boleh melindungi diri dengan mengurangan potensi risiko.

Hello Health Group
 tidak memberikan nasihat, diagnosis atau rawatan perubatan.


Mama Babah, Jangan Biarkan Bayi Menangis Tanpa Dipujuk, Cuba 5 Cara Ini!

Bayi kerap menangis semasa tahun pertama kehidupan adalah perkara biasa. Ini kerana ia merupakan cara si kecil menyampaikan keperluan mereka.

Tidak dinafikan, kadangkala sebagai ibu bapa apabila perlu berdepan situasi tersebut, anda akan berasa nak marah tapi kena sabar. Berita baiknya, ada cara pujuk bayi menangis yang boleh anda cuba.

Untuk mendapatkan lebih banyak info tentang Keibubapaan, sila dapatkannya
di sini.

Kenapa bayi kerap menangis?

Tan
gisan ba
yi adalah isyarat penting, satu-satunya alat komunikasi pada awal kehidupan mereka.

Normal untuk
bayi menangis
 selama 2–3 jam sehari pada enam minggu pertama. Semasa tiga bulan pertama kehidupan, mereka akan menangis lebih banyak daripada masa lain.

Pelbagai perkara boleh menyebabkan bayi menangis, seperti:

Kelaparan

Lampin yang kotor atau basah

Keletihan

Mahu didukung atau dipeluk

Terlalu panas atau terlalu sejuk

Kebosanan

Rangsangan berlebihan (
overstimulation
)

Bayi kerap menangis kerana kolik?

Sesetengah bayi menangis lebih banyak berbanding yang lain.

Bayi yang menangis lebih daripada tiga jam sehari, dengan kekerapan lebih daripada tiga hari seminggu dan berlanjutan sekurang-kurangnya tiga minggu mungkin
mengalami kolik
.

Kolik cenderung berlaku kepada bayi baru
 lahir.
 Biasanya, ia bermula apabila bayi berumur 2-5 minggu dan berakhir pada masa bayi berumur 3-4 bulan.

Walau ia mungkin menyebabkan rasa bimbang, tetapi kolik terjadi bukanlah kerana sesuatu yang anda lakukan atau tidak lakukan.

Kepercayaan karut

Pastinya anda pernah mendengar nasihat seperti “usah terlalu melayan setiap kali bayi kerap menangis” atau “biarkan bayi berhenti menangis sendiri”, betul tak?

Ini kerana menurut kepercayaan, jika dilayan dan dipujuk setiap kali
si kecil menangis
, mereka akan menangis lebih banyak atau dalam erti kata lain menjadi manja.

Malangnya, ia tidak berdasarkan sebarang bukti saintifik – yang mana bayi akan menjadi lebih manja. Namun sehingga ke hari ini, ia masih menjadi kepercayaan kebanyakan daripada kita.

Hakikatnya, anda tidak mungkin akan terlalu memanjakan si kecil, apatah lagi kepada
bayi baru lahir
.

Sekiranya bayi menangis, itu adalah tanda mereka memerlukan ibu bapanya. Seandainya anda memberi respons yang baik dan konsisten dengan cara memujuk bayi menangis, ia membantu mereka mengetahui bahawa dunia adalah tempat yang selamat.

Di samping itu, si kecil juga akan berasa disayangi dan secara tidak langsung akan menyumbang kepada perkembangan positif mereka.

Sebaliknya, jika bayi dibiarkan menangis tanpa dipujuk, ini akan membuatkan mereka:

Berasa jauh

Sedih

Rasa
tidak disayangi

Baca juga:

Cara pujuk bayi menangis

Tidak dinafikan dalam keadaan tidak cukup tidur dan keletihan, kita sebagai ibu bapa pasti akan berasa nak marah tapi kena sabar. Ini kerana seperti dijelaskan pada awal tadi tangisan adalah cara si kecil untuk berkomunikasi.

Berita baiknya, terdapat cara yang boleh anda lakukan bagi memujuk dan menenangkan mereka.

Pergerakan perlahan

Salah satu cara pujuk bayi menangis adalah dengan
mendukung si kecil
 dalam pelukan atau diletakkan di dalam
rocking chair
dan melakukan gerakan perlahan. Ia boleh memberikan impak mendamaikan dan menenangkan.

Biasanya pada bulan-bulan pertama kehidupan, si kecil masih tidak tahu cara untuk menenangkan diri. Jadi, dengan membawa mereka menaik
i kereta
 atau menggunakan
kereta sorong
 juga boleh membantu menghentikan tangisan.

Suka untuk diingatkan, jika bayi tertidur semasa anda mencuba sebarang teknik ini, pastikan anda kembali meletakkan si kecil untuk
tidur secara terlentang
.

Bedung dapat atasi bayi kerap menangis

Membedung bayi
 turut dapat meredakan tangisan mereka kerana boleh memberikan keselesaan dan membuatkan si kecil berasa lebih selamat.

Kaedah lain seperti
kangaroo care
 – sentuhan kulit ke kulit antara ibu dan bayi yang
dipakaikan lampin
 serta diselimuti – dapat membuatkan si kecil selesa.

White noise

Penggunaan mesin
white noise
 atau hingar putih adalah pilihan terbaik untuk meniru bunyi yang biasa didengar bayi semasa di dalam kandungan.

Jika tiada mesin ini, anda boleh menggunakan salah satu ba
rangan ru
mah
seperti kipas angin
 atau vakum. Tetapi pastikan ia tidak terlalu kuat.

Urutan bagus untuk bayi kerap menangis

Tanggalkan pakaian si kecil dan berikan urutan lembut. Elakkan penggunaan sebarang minyak atau losen sehingga bayi berusia sebulan.

Dalam masa yang sama, cuba untuk ‘berbual’ dengan tenang bersama si kecil.

Cara pujuk bayi menangis #Penyusuan & puting

Sesetengah bayi akan berasa tenang jika menyusu. Jadi anda boleh melakukan penyusuan susu badan sekiranya si kecil menangis.

Penggunaan
puting kosong
 juga boleh membantu menenangkan diri mereka.

Perlu bertenang & sabar

Jika bayi kerap menangis setelah pelbagai cara telah dicuba, sebaiknya letakkan si kecil di tempat selamat seperti
katil bayi
 dan masuk ke dalam bilik yang sunyi untuk beberapa minit.

Jika anda hilang kawalan dan beremosi, ambil masa beberapa minit untuk bertenang sebelum kembali memujuk si kecil. Sekiranya anda rasa nak marah tapi kena sabar, jangan sesekali menggoncang bayi.

Anda juga boleh mendapatkan bantuan pasangan dan ahli keluarga untuk cuba menenangkan si kecil.

Sekiranya masih tidak berjaya, disarankan untuk membawa si kecil melakukan pemeriksaan dengan
pakar pediatrik
 bagi memastikan tiada masalah kesihatan pada bayi.


4 Penyakit Kelamin Paling Kerap Menjangkiti Kaum Hawa, Cek Sekarang!

Mengalami penyakit ginekologi (penyakit kelamin wanita) menyebabkan rasa sakit dan tidak selesa. Tetapi apa punca-punca penyakit kelamin yang biasa berlaku?

Artikel di bawah akan memberikan maklumat lanjut mengenai empat sebab utama penyakit kelamin yang biasa berlaku kepada kaum Hawa.

Untuk mendapatkan lebih banyak info tentang Kesihatan Wanita, sila dapatkannya
di sini.

Apa yang anda tahu tentang penyakit kelamin wanita?

Penyakit ginekologi dilihat sebagai gangguan yang mempunyai kesan signifikan terhadap fungsi
sistem reproduktif wanita
.

Simptom yang paling kerap berlaku dalam gangguan ginekologi adalah gatal-gatal pada vagina, lendiran  faraj, sakit pelvis, pendarahan faraj yang tidak normal, sakit payudara serta ketulan payudara.

Tahap tanda-tanda ini biasanya bergantung pada
usia wanita
 kerana simptom-simptom ini boleh dipengaruhi perubahan hormon dan penuaan.

Di samping itu, bulu badan berlebihan (hirsutism), kadangkala dianggap sebagai simptom ginekologi kerana pertumbuhan bulu yang terlalu banyak boleh dianggap tidak normal dalam wanita.

Keadaan ini berkaitan dengan tahap hormon lelaki yang tinggi (testosteron) yang mempengaruhi sistem pembiakan wanita.

Baca juga:

4 penyebab utama penyakit kelamin wanita

Berikut merupakan 4 penyebab utama penyakit kelamin yang biasa berlaku pada kaum Hawa:

Human Papillomavirus (HPV)

Seorang wanita mungkin
dijangkiti HPV
pada bila-bila masa sepanjang usianya. Keadaan ini hanya boleh dikawal tetapi tidak akan sembuh.

Sesetengah wanita yang mempunyai HPV tidak menunjukkan tanda-tanda yang menunjukkan serangan virus.

Mereka hanya mengetahui sama ada mereka mempunyai HPV atau tidak melalui ujian yang dipanggil
Pap smear.

Sebaliknya, wanita lain dengan HPV mempunyai simptom seperti ketuat kelamin yang biasanya berwarna putih, ungu, atau kelabu dan tumbuh di dalam vagina atau dubur, vulva atau pangkal paha.

Orang yang mempunyai ketuat kelamin biasanya mengalami rasa sakit. S

esetengah jenis HPV juga boleh menyebabkan kanser serviks atau komplikasi pada serviks.

Vaginitis tidak berjangkit

Vaginitis (keradangan pada faraj) yang tidak berjangkit adalah kesan tindak balas alahan atau kerengsaan kepada krim faraj, semburan, sabun, detergen atau pelembut fabrik.

Simptom ini akan hilang dalam masa yang singkat apabila anda berhenti menggunakan produk yang
menyebabkan vaginitis
 tidak berjangkit tersebut.

Walau bagaimanapun, jika anda mencari rawatan, doktor anda boleh mencadangkan krim tertentu untuk mengurangkan kerengsaan sehingga
tindak balas alahan
 hilang.

Jangkitan yis

Jangkitan yis adalah jangkitan yang disebabkan oleh kulat Candida. Simptom yang paling penting dalam jangkitan yis termasuk lendiran faraj yang tebal dan putih.

Sesetengah wanita mengalami lendiran dan turut mengalami vulva yang gatal dan merah.

Rawatan untuk
jangkitan yis
 boleh didapati dengan mudah kerana kebanyakannya adalah produk tanpa preskripsi.

Walau bagaimanapun, jika anda mengesyaki bahawa anda mengalami jangkitan yis, lebih baik anda menemui doktor untuk diagnosis dan rawatan lanjut.

Vaginosis bakteria, salah satu penyakit kelamin wanita

Keadaan ini disebabkan oleh peningkatan bakteria yang wujud dalam vagina.

Wanita yang mempunyai keadaan ni biasanya mengalami lendiran faraj yang nipis, dengan
bau yang hanyir
. Dalam kes ini, anda perlu menemui doktor untuk rawatan dan pengambilan ubat.

Mempunyai gangguan ginekologi boleh menjejaskan kehidupan anda dalam banyak aspek.

Oleh itu, adalah disyorkan agar wanita mengunjungi klinik kesihatan secara berkala untuk memastikan tubuh mereka sihat tanpa sebarang penyakit.


Kanser dan Masalah Tidur

Menurut Institut Kanser Kebangsaan, sehingga 50 peratus pesakit kanser mempunyai masalah dalam tidur mereka. Jika anda menghadapi masalah dengan tidur, anda tidak bersendirian. Artikel ini akan membantu anda mengetahui tentang hubungan antara kanser dan masalah tidur anda.

Apakah masalah tidur?

Masalah dengan tidur atau gangguan tidur, bermakna anda mempunyai insomnia, sindrom kaki gelisah (
restless legs syndrome
), dan tidur tidak teratur. Insomnia telah dikesan sebagai masalah yang paling biasa. Ini kerana terdapat kira-kira 80 peratus pesakit kanser yang mengalami kesukaran untuk kekal tidur. Malah, ia terbukti bahawa pesakit kanser dua kali lebih mungkin mengalami insomnia berbanding orang yang tidak mempunyai kanser.

Apakah simptom-simptomnya?

Pesakit kanser boleh mengalami kesulitan tidur, kerap terjaga pada waktu malam, atau terjaga awal pagi dengan ketidakupayaan untuk tidur semula. Anda mungkin menghadapi situasi sedemikian sekurang-kurangnya 3 malam dalam seminggu. Dan akibatnya, ia menyebabkan kemerosotan yang ketara pada siang hari atau mengalami tekanan pada akhirnya.

Penyelidik menunjukkan bahawa insomnia boleh membawa anda kepada masalah keletihan, ingatan dan tumpuan, gangguan mood dan gangguan psikiatri. Dalam jangka panjang, ia boleh menyebabkan simptom fizikal, jangka hayat yang lebih pendek, dan imunosupresi. Disebabkan itu anda perlu mendapatkan rawatan untuk insomnia dan juga masalah tidur anda yang lain.

Mengapa pesakit kanser mempunyai masalah tidur?

Apabila didiagnosis dengan kanser, ia boleh menyebabkan anda mengalami tekanan emosi, yang biasanya membuatkan anda tidak boleh tidur dengan baik. Kanser dianggap sebagai
serve disease
, difahami bahawa anda berfikir tentang penyakit anda sebagai sesuatu yang boleh merosakkan hidup anda. Pemikiran-pemikiran negatif ini membuatkan anda mengalami tidak dapat tidur pada waktu malam.

Gangguan emosi termasuk kebimbangan, kegelisahan, kemurungan, dan tekanan keseluruhan. Selain itu, apabila anda mempunyai kanser, anda mungkin mempunyai ketidakpastian dan ketakutan tentang masa depan anda dan keluarga. Anda juga perlu berdepan dengan membuat keputusan mengenai rawatan yang anda tidak mempunyai perspektif mengenainya. Akibatnya, anda tenggelam dalam kekacauan tekanan yang dapat menghalang tidur anda.

Selain tekanan emosi, kesan sampingan kanser itu sendiri atau rawatannya juga merupakan sebabnya. Komplikasi ini boleh menyebabkan tekanan psikologi dan menjadikannya sukar bagi anda untuk mengekalkan jadual tidur yang konsisten. Kesan kanser itu sendiri dan rawatan adalah rasa sakit, mual atau inkontinen. Mereka juga boleh menghalang anda daripada tidur. Di samping itu, ubat untuk melegakan simptom atau merawat kanser boleh menyebabkan insomnia sebagai kesan sampingan langsung. Keradangan yang disebabkan oleh rawatan dan kanser itu sendiri juga telah didedahkan mempengaruhi kemampuan tidur. Terapi radiasi boleh memberi kesan kepada irama sirkadian anda dan kitaran tidur REM, menghalang isyarat untuk terjaga dan mengantuk.

Ini bukan tanda yang baik jika masalah tidur anda berterusan. Sekiranya anda gagal mengurusnya di rumah, anda mesti meminta doktor anda untuk mencari sebab sebenar dan menetapkan ubat untuk merawat masalah tidur anda.


Darah karbon monoksida (Ujian)

Definisi

Apa itu Ujian darah karbon monoksida?

Ujian darah karbon monoksida dilakukan untuk mengesan keracunan akibat tersedut karbon monoksida (CO), tidak berwarna, tidak berbau dan gas tersebut beracun. Ujian ini turut mengenal pasti jumlah darah merah (hemoglobin) yang mengandungi karbon monoksida. Jumlah ini juga dipanggil peringkat karboksihemoglobin.

Apabila seseorang tersedut karbon monoksida, ia akan bergabung dengan sel-sel darah merah yang biasanya membawa oksigen ke tisu-tisu badan dan menggantikan oksigen yang kebiasaannya dibawa dalam darah. Hasilnya, oksigen kurang dibawa ke otak dan tisu-tisu badan yang lain. Karbon monoksida ini boleh menyebabkan keracunan yang teruk dan kematian.

Karbon monoksida terjadi apabila oksigen tidak mencukupi semasa proses pembakaran. Sumber utama karbon monoksida adalah daripada asap enjin (seperti dari kereta atau bot), kebakaran dengan pengudaraan yang teruk (seperti pemanas gas dan kebakaran memasak bahagian dalam), kilang-kilang, dan rokok tembakau.

Mengapakah Ujian darah karbon monoksida ini dilakukan
?

Anda mungkin memerlukan ujian ini jika doktor anda mengesyaki bahawa anda mempunyai keracunan karbon monoksida. Gejala-gejala keracunan karbon monoksida termasuklah:

Sakit kepala

Loya

Pening

Rasa lemah

Cirit birit

Kulit dan bibir seakan-akan berwarna merah ceri

Keracunan yang teruk boleh menghasilkan gejala sistem saraf, seperti:

Sawan

Koma

Keracunan karbon monoksida ini menjadi lebih rumit untuk dikenal pasti bagi kanak-kanak daripada orang dewasa. Sebagai contoh, seorang kanak-kanak akan kelihatan susah untuk diurus dan tidak mahu makan.

Anda juga mungkin perlu melakukan ujian ini jika anda telah terdedah kepada karbon monoksida, terutamanya jika anda tersedut asap ketika kebakaran. Anda mungkin juga perlukan ujian ini jika anda berada berhampiran dengan enjin kereta yang dihidupkan dalam jangka masa yang lama dalam kawasan atau ruang yang tertutup.

Perkara yang perlu anda ketahui

Apakah yang perlu saya tahu sebelum melakukan Ujian darah karbon monoksida ini?

Bagi anda yang mempunyai gejala-gejala dan mungkin terdedah kepada karbon monoksida, seperti seseorang yang tinggal di sebuah rumah dengan sistem pemanasan yang lama dan mengeluh sakit kepala yang berpanjangan, perlu mendapatkan ujian ini.

Seseorang yang terkena keracunan karbon monoksida perlu dikeluarkan dari tempat tersebut yang mungkin terdedah dan diberikan oksigen untuk bernafas sebelum diuji dengan ujian darah ini.

Sekiranya keracunan karbon monoksida ini disyaki, ujian lain (seperti kiraan gas darah arteri dan kiraan darah menyeluruh) boleh dibuat.Ujian gas darah arteri (ABG) boleh dilakukan untuk menentukan samaada gejala-gejala tersebut disebabkan karbon monoksida atau gejala penyakit-penyakit lain yang mempunyai gejala yang sama.

Ketahui apa yang berlaku

Bagaimanakah persediaan bagi Ujian darah karbon monoksida?

Anda tidak perlu bersedia untuk ujian ini. Tetapi anda juga tidak boleh merokok sebelum mengambil ujian ini dan memastikan pihak doktor tahu mengenai semua jenis uabt, herba, vitamin dan makanan tambahan yang anda ambil. Ini termasuklah ubat-ubatan yang tidak memerlukan preskripsi doktor dan segala ubat haram yang mungkin anda guna.

Apa yang berlaku semasa Ujian darah karbon monoksida?

Pegawai kesihatan akan mengambil darah anda dengan:

Membalut dengan pembalut elastik yang tegang dan ketat disekitar lengan atas anda bagi menghentikan aliran darah. Ini akan membuatkan urat-urat didalam bahagian tersebut menimbul dan memudahkan proses bagi meletakkan jarum ke dalam urat.

Membersihkan tapak untuk mencucuk jarum tersebut dengan alkohol.

Memasukkan jarum kedalam urat tersebut. Mungkin memerlukan lebih satu batang jarum.

Memasangkan satu tiub jarum untuk diisikan dengan darah.

Mencabut pembalut tersebut daripada lengan apabila darah yang diambil mencukupi.

Meletakkan pad kain kasa atau kapas bulat pada kawasan tapak jarum apabila jarum tersebut dicabut.

Memberikan tekanan pada kawasan tapak tersebut dan membalut dengan kain pembalut.

Apakah yang berlaku setelah melakukan Ujian darah karbon monoksida?

Pembalut elastik yang membalut lengan bahagian atas anda akan terasa ketat. Anda mungkin tidak akan merasa sakit daripada bekas jarum tersebut, atau anda mungkin boleh merasakan sengatan atau rasa cubitan.

Doktor anda juga mungkin mengarahkan anda untuk melakukan:

Skrin toksikologi

X-ray dada

Ujian kehamilan bagi wanita, kerana pendedahan kepada karbon monoksida membuatkan janin berisiko tinggi untuk mengalami masalah

Doktor anda juga mungkin memerlukan anda melakukan imbasan MRI jika anda mempunyai gejala dan masalah pada saraf.

Jika anda mempunyai persoalan mengenai ujian darah karbon monoksida, sila berjumpa dengan doktor anda bagi memahami dan mendapatkan maklumat lanjut
.

Fahami keputusannya

Apakah maksud keputusan ujian saya?

Keputusan bagi karbon monoksida dilaporkan dalam peratusan:  Jumlah karbon monoksida yang terikat dengan hemoglobin dibahagikan dengan jumlah hemoglobin (kemudian didarabkan dengan 100). Peratus yang lebih tinggi, menunjukkan risiko yang lebih tinggi mengalami gejala keracunan karbon monoksida. Dengan nilai bawah 10%, seseorang itu mungkin tidak mempunyai gejala keracunan.

Nilai-nilai yang disenaraikan di sini— dipanggil nilai rujukan—hanya untuk panduan. Julat ini berbeza dari satu makmal ke satu makmal yang lain, dan makmal anda mungkin mempunyai julat yang berbeza daripada jumlah biasa. Laporan makmal anda seharusnya mengandungi julat yang digunakan oleh makmal tersebut. Juga, doktor anda akan menilai keputusan anda berdasarkan kesihatan anda dan faktor-faktor lain. Ini bermakna sekiranya nilai tersebut diluar nilai yang biasa yang disenaraikan disini mungkin itu masih biasa bagi anda dan makmal anda.

Nilai normal

Karbon monoksida

Tidak merokok:

Kurang dari 2% jumlah hemoglobin

Perokok:

4%–8% jumlah hemoglobin

Nilai tinggi

Nilai darah yang tinggi dengan karbon monoksida adalah disebabkan keracunan karbon monoksida. Gejala-gejala tersebut akan makin memburuk sekiranya tahap karbon monoksida tersebut meningkat.

Gejala berkait dengan nilai karbon monoksida yang tinggi

Peratusan jumlah  hemoglobin

Gejala

20%–30%

Sakit kepala, loya, muntah-muntah, dan bermasalah untuk membuat keputusan

30%–40%

Pening, kelemahan otot, masalah penglihatan, kekeliruan, dan peningkatan kadar jantung dan kadar pernafasan

50%–60%

Hilang kewarasan

Over 60%

Sawan, koma, kematian

Wanita dan kanak-kanak mungkin mempunyai gejala-gejala yang lebih teruk daripada keracunan karbon monoksida pada tahap karbon monoksida yang lebih rendah berbanding lelaki kerana wanita dan kanak-kanak biasanya mempunyai kurang bilangan sel-sel darah merah

Bergantung kepada makmal dan hospital, julat yang normal atau biasa untuk ujian darah karbon monoksida mungkin berbeza.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Mengawal Kemarahan? Amalkan Tip Ini. Berkesan!

Marah adalah satu emosi yang normal. Tetapi jika ia di luar kawalan, ia boleh memberikan kesan serius terhadap hubungan, kesihatan fizikal dan mental anda. Artikel ini akan membantu anda untuk mengawal kemarahan anda.

Kenapa perlu untuk mengawal kemarahan?

Marah bukan sesuatu di antara baik dan buruk. Ia cuma satu emosi, yang menyampaikan mesej, perasaan tentang situasi yang menjengkelkan, mengancam atau tidak adil. Ia adalah sesuatu yang biasa berlaku apabila anda merasa dianiaya, kemarahan menjadi satu masalah utama apabila anda meluahkannya secara berbahaya sama ada kepada diri atau individu lain. Kerana itu pentingnya ada pengurusan kemarahan.

Bagaimana melakukannya?

Tujuan mengawalnya bukan untuk menutup kemarahan tetapi untuk memahami sebab di sebalik emosi ini dan meluahkannya dalam saluran yang lebih sihat tanpa mendatangkan mudarat.

Apabila anda berjaya mengatasi kemarahan anda, ia bukan sahaja membuatkan anda merasa lebih baik, anda juga dapat mengawal konflik dalam hidup anda, sekaligus memperkukuhkan hubungan anda.

Berikut adalah beberapa tip untuk membantu memahami tentang kemarahan anda dan bagaimana mengawalnya:

Berfikir sebelum bercakap.
Ambil beberapa saat untuk memikirkan kembali apa yang ingin anda katakan sebelum melafazkannya.

Apabila anda sudah bertenang.
Luahkan kemarahan anda. Nyatakan secara jelas, tanpa menyakiti sesiapa atau cuba bertahan.

Bersenam.
Berjalan secara perlahan atau berlari, atau luangkan sedikit masa untuk sebarang aktiviti fizikal untuk meredakan kemarahan anda.

Ambil masa.
Diamkan diri anda untuk beberapa saat dapat membantu anda bersedia mengawal apa yang akan berlaku tanpa rasa terganggu atau risau.

Mengenal pasti penyelesaian.
Sentiasa ingatkan diri anda bahawa kemarahan tidak akan memperbaiki apa-apa, malah ia cuma akan memburukkan lagi situasi. Sebaliknya, dari anda menumpukan kepada perkara yang menaikkan kemarahan anda, lebih baik anda cuba mencari jalan penyelesaian terbaik.

Humor.
Bergurau boleh mengurangkan ketegangan. Berada dalam keadaan tenang boleh mengurangkan tekanan. Bagaimanapun, elakkan gurauan berbentuk sindiran, ia boleh menyakiti emosi individu lain dan membuatkan situasi semakin buruk.

Kemahiran bertenang.
Latihan pernafasan, meditasi atau yoga boleh membantu dalam mengawal kemarahan. Anda juga boleh mendengar muzik, menulis apa sahaja yang anda rasa atau melakukan apa sahaja yang boleh memberikan anda ketenangan.

Mendapatkan bantuan.
Jika kemarahan anda seakan di luar kawalan, ada baiknya anda mempertimbangkan untuk mendapatkan bantuan daripada kawan rapat, keluarga, pakar psikologi. Atau anda mungkin akan menyesal di kemudian hari atau mungkin menyakiti individu di sekeliling anda.

Mempelajari seni pengurusan kemarahan adalah satu cabaran untuk setiap individu. Untuk menguasainya, banyak perkara yang perlu dilakukan, namun, jika anda kerap berlatih dan mencuba, ia akan menjadi satu perkara yang mudah untuk dilakukan.

Hello Health Group
 tidak memberikan nasihat, diagnosis atau rawatan perubatan.


AWAS! Senaman 'Trending', Kayuh Basikal Boleh Jadi Punca Mati Pucuk, Fakta @ Auta?

Kesedaran mengenai gaya hidup sihat kian meningkat dalam kalangan masyarakat. Kini, aktiviti berbasikal dilihat sedang hangat menjadi
trend
untuk kekal aktif. Pun begitu, wujudnya ura-ura mengatakan ia penyebab mati pucuk, benarkah?

Berbasikal merupakan bentuk senaman yang sangat baik,
memberikan manfaat kesihatan yang sama seperti aktiviti kardio
 lain; berjalan kaki, berjoging, berenang, dan banyak lagi.

Namun sesetengah individu, lebih-lebih lagi kaum Adam menghindari senaman ini, kerana mereka bimbang ia boleh merosakkan organ pembiakan dan fungsi seksual mereka.

Yang menjadi persoalan sekarang, sejauh mana kebenarannya? Adakah benar kayuh basikal penyebab mati pucuk? Mari kita merungkai jawapannya!

Kayuh basikal penyebab mati pucuk?

Kajian
Massachusetts Male Aging Study
 mendapati, dalam keadaan tertentu senaman basikal boleh merosakkan saraf dan memampatkan arteri di zakar, yang
berisiko memicu masalah ereksi.

Jawapan pendeknya, aktiviti berbasikal
berupaya
 mengakibatkan mati pucuk (
erectile dysfunction
) dan sains menyokong kebimbangan ini!

Namun, kebanyakannya berlaku dalam kalangan kaki kayuh yang berbasikal dengan terlalu kerap untuk tempoh yang lama.

Seperti kita sedia maklum, aktiviti berbasikal dapat membakar kalori dan meningkatkan kecergasan kardiovaskular.

Namun, duduk terlalu lama di atas pelana basikal berupaya memicu tekanan pada arteri dan saraf penting yang menuju ke zakar.

Hasilnya? Wujudlah risiko kekebasan, kesakitan, dan bahkan, mati pucuk
!

Penunggang basikal lelaki meletakkan majoriti peratusan berat badan mereka pada perineum (kawasan antara skrotum dan dubur yang menjadi laluan saraf dan arteri ke zakar).

Oleh itu, tekanan pada perineum berserta faktor ruangan duduk pelana yang sempit, bakal
menyebabkan kecederaan pada arteri dan saraf.

Antara tanda amaran paling awal yang boleh dikenal pasti adalah rasa kebas atau kesemutan di bahagian intim, menurut Dr. Irwin Goldstein, Pengarah Perubatan Seksual San Diego.

Berapa banyak tunggangan diperlukan untuk menjadi mati pucuk?

Kajian
The Massachusetts Male Aging
 mendapati bahawa risikonya adalah tertinggi dalam kalangan lelaki yang berbasikal
 lebih dari 3 jam seminggu.

Tetapi adakah berbasikal dan
erectile dysfunction
(ED) merupakan masalah serius?

1 kajian pemerhatian yang dijalankan pada tahun 2014 dalam
 Journal of Men’s Health
 mendapati, berbasikal tidak menimbulkan ancaman serius terhadap ED atau kemandulan.

Walaupun ED dan kekebasan yang berpunca daripada berbasikal boleh berlangsung selama beberapa minggu atau bulan, namun ia tidak bersifat kekal dan mudah dirawat.

Kajian dilakukan ke atas kira-kira 5,300 penunggang basikal lelaki yang melengkapkan soal selidik berkaitan; jangka masa, kekerapan menunggang dan sama ada dalam tempoh 5 tahun terakhir, pernah mengalami gejala ED atau didiagnosis dengan kemandulan.

Keputusannya tidak menunjukkan hubungan yang jelas antara jumlah kayuhan tinggi dan ED/kemandulan.

Meskipun begitu,
risiko mati pucuk masih wujud dan tidak harus dipandang enteng
, terutama dalam golongan kaki kayuh yang tidak mengamalkan langkah-langkah pencegahan!

Solusi mudah untuk kaki kayuh!

Walaupun berbasikal berkemungkinan sebabkan mati pucuk, ini tidak bermakna anda harus mengorbankan aktiviti sihat ini sama sekali.

Kecergasan kardiovaskular juga sangat penting untuk fungsi ereksi. Justeru, ia harus dilakukan dengan kadar yang mencukupi untuk memperbaiki atau mengekalkan kesihatan di dalam seluar.

Tiada salahnya untuk kalian meneruskan minat kayuhan di samping meningkatkan kualiti kesihatan. Dalam masa yang sama, jangan lupa untuk amalkan langkah pencegahan ya!

Penyelidikan telah mencadangkan untuk fokus pada 3 aspek meliputi bentuk pelana, ketinggian palang, dan jenis basikal.

Berikut adalah beberapa pengubahsuaian yang boleh anda lakukan
untuk mengurangkan risiko ED
:

Tukar pelana tirus
 anda kepada pelana yang berbentuk lebih lebar dengan
padding
 tambahan yang menyokong perineum. Juga, pelana basikal tanpa ‘hidung’ (berbentuk lebar seakan segi 4 tepat) boleh digunakan untuk mengurangkan tekanan.

Rendahkan hendal
 ke paras bawah pelana. Mengayuh dengan posisi badan ke depan secara langsung akan mengangkat belakang anda daripada tempat duduk, lantas
mengurangkan tekanan pada perineum.

Pakai seluar sukan dengan
padding
tebal untuk mendapatkan lapisan perlindungan tambahan.

Kurangkan intensiti kayuhan
 dan cuba berbasikal hanya selama beberapa jam pada satu masa.

Tukar posisi dan rehatkan badan
 semasa perjalanan yang panjang. Berhenti untuk berjalan atau berdiri di atas pengayuh secara berkala dapat kurangkan tekanan perineum.

Pelbagaikan rutin senaman
 anda. Selain berbasikal secara eksklusif, cuba beralih kepada senaman lain seperti joging atau berenang. Jadikan aktiviti mengayuh basikal sebagai sebahagian daripada rutin senaman yang lengkap.

Sekiranya anda alami sebarang kesakitan atau kekebasan saat menunggang basikal, pastikan untuk berhenti serta-merta!

Perkara yang terpenting adalah untuk berwaspada dengan simptom amaran awal.

Jika gejala-gejala ini masih berulang walaupun sudah menukar pelana lebar dan mengamalkan kesemua langkah penjagaan, pertimbangkan untuk beralih ke basikal
recumbent
 (basikal baring).

Kepada kaki kayuh di luar sana, usah terlalu risau ya! Anda masih boleh meneruskan minat berbasikal seperti biasa tanpa menjejaskan aktiviti di kamar tidur.

Melakukan beberapa pengubahsuaian dan langkah pencegahan seperti di atas sudah memadai untuk
mengurangkan risiko mati pucuk
 dan memastikan tunggangan yang lebih selamat.

Jika didapati anda menghidap ED, rujuk doktor untuk mengenal pasti punca (sama ada berkaitan dengan berbasikal) dan cari jalan penyelesaian yang dapat memulihkan kehidupan seks anda dengan selamat dan berkesan!


Minggu 5

Perkembangan bayi

Perkembangan bayi dalam kandungan

Anak anda sekarang seperti saiz biji-bijan dan mungkin lebih kelihatan seperti budu kecil berbanding bayi.

Pada saat ini, janin tersebut mempunyai sejumlah besar sel. Tiub neural akan membentuk
spinal cord
 di sepanjang embrio dan membentuk otak, sementara bahagian tengah membesar ke dalam embrio akan membentuk jantung janin. Pada waktu ini, plasenta dan membran lain yang berbentuk jari juga mula berkembang. Nutrien daripada ibu akan menyeberangi plasenta serta membran tersebut untuk membekalkan nutrien kepada janin.

Perubahan hidup & tubuh badan

Bagaimanakah perubahan badan saya?

Adakah anda merasa sangat gembira untuk seketika, kemudian merasa sangat tertekan?
Mood swing
 dianggap sangat biasa berlaku semasa kehamilan.
Mood
 anda mungkin berubah daripada teruja, murung, marah, gembira hinggalah merasa sangat tidak terjamin. Semua emosi tersebut kadangkala berlaku dalam masa sejam. Pada waktu ini, hormon sentiasa berubah, maka emosi anda kerap berubah. Jangan risau, kehamilan adalah titik perubahan besar dalam hidup anda maka
mood swing
 tidak dapat dielakkan.

Mood
 bercelaru kebiasaannya berlaku dalam bulan kedua dan fenomena ini kadangkala berlaku kembali pada bulan akhir kehamilan. Anda juga pasti terkejut untuk mengetahui hampir 10-12% akan mengalami kemurungan sewaktu kehamilan – angka yang hampir sama dengan kadar wanita menghidap
postpartum depression.
 Jika anda merasa murung lebih daripada 2 minggu, temui doktor anda untuk nasihat dan rawatan pada masa tersebut.

Apakah yang perlu saya beri perhatian?

Anda mungkin tertanya-tanya jika anda boleh melakukan senaman. Senaman ringan adalah cara yang baik untuk membina ketahanan. Senaman membawa pelbagai faedah, seperti:

Menangani berat berlebihan yang akan anda tampung

Mengelakkan rasa sakit-sakit sewaktu hamil

stress-reliever,
 yang dapat membantu mengelakkan kerungsingan atau kemurungan

Menguatkan otot dan membantu badan bersedia untuk kelahiran

Antara senaman ringan termasuklah berjalan, berenang, atau yoga. Anda patut mencari senaman yang bersesuaian dan masukkan ke dalam rutin harian.  Sentiasa berbincang dengan doktor setiap kali anda ingin melakukan rutin senaman baru.

Pertemuan dengan doktor

Apa yang harus saya maklumkan pada doktor?

Ambil penjagaan pranatal dan cuba untuk mengawasi kesihatan anda secara berkala. Penjagaan pranatal sangat penting untuk memastikan kesihatan ibu dan anak. Pada lawatan kali pertama (apabila bayi berusia 8 minggu), anda akan menjalani beberapa ujian untuk menentukan dan mengelakkan kemungkinan komplikasi. Keutamaan sekarang adalah untuk memilih tarikh dan membuat temu janji untuk berjumpa doktor.

Sila maklumkan pada doktor ubat yang anda ambil. Terdapat banyak ubat yang kelihatan sangat selamat dan tanpa preskripsi tetapi sebenarnya berbahaya untuk ibu mengandung. Jika anda mengambil ubat untuk penyakit kronik, anda tidak sepatutnya berhenti serta-merta. Sebaliknya, tanya doktor untuk mengetahui ubat ganti yang selamat termasuklah suplemen makanan dan herba yang anda ambil.

Apakah ujian yang perlu saya tahu?

Sewaktu kunjungan anda ke klinik, anda akan menjalani pemeriksaan fizikal termasuklah mengukur berat, ketinggian, tekanan darah dan pemeriksaan keseluruhan. Pemeriksaan pelvis adalah bahagian terpenting. Sewaktu pemeriksaan vagina, alat yang dipanggil
speculum clamp
 akan digunakan. Alat ini membolehkan doktor melihat ke dalam serviks dengan jelas, menentukan perubahannya dan menentukan jumlah masa anda hamil.

Kesihatan & keselamatan

Apakah yang perlu saya tahu untuk kesihatan dan keselamatan semasa hamil?

Sewaktu kehamilan, sistem imun anda lemah. Anda lebih berisiko mendapat jangkitan. Adalah penting untuk mengelakkan jenis makanan tertentu sewaktu hamil. Penyakit melalui makanan seperti  listeriosis and toxoplasmosis, mungkin menyebabkan kecacatan masa kelahiran atau keguguran. Ini ialah jenis makanan yang patut anda elakkan:

Keju lembut, dan tidak dipasteurkan (yang sering diiklankan sebagai segar) seperti
feta
 dan
blue cheese
.

Susu, jus dan cuka yang tidak dipasteurkan.

Telur mentah atau makanan mengandungi telur mentah, seperti mousse and tiramisu.

Daging, ikan atau shellfish mentah atau kurang masak.

Daging proses seperti sosej patut dipastikan masak sepenuhnya.

Ikan yang tinggi dengan merkuri, seperti jerung, ikan swordfish, ikan makerel atau tilefish.

Toxoplasmosis juga boleh tersebar daripada kotak najis kucing yang tercemar, jadi pastikan orang lain yang membersihkan kotak tersebut sepanjang waktu kehamilan anda.

Anda akan melepasi minggu ini. Kita akan bertemu lagi di minggu ke-6 dan menjelaskan keadaan anda dan bayi.


Keselamatan Siber Kanak-kanak

Kebanyakan kanak-kanak pada hari ini gemar meluangkan masa di rangkaian sosial. Meskipun rangkaian sosial mempunyai banyak kelebihan, terdapat juga risiko yang turut hadir bersama. Berikut merupakan antara tip keselamatan siber untuk memastikan keselamatan anak anda semasa menggunakan internet.

Jelaskan kepada anak anda tentang bahaya rangkaian sosial

Menurut kajian, kanak-kanak akan berhadapan dengan situasi bahaya sekiranya mereka berhubung dengan individu tidak dikenali melalui ruang sembang peribadi serta memberikan maklumat peribadi mereka. Paling bahaya, mereka turut keluar berjumpa dengan individu tidak dikenali tersebut. Selain itu, gejala “
sexting
“

iaitu perbuatan bertukar-tukar pesanan atau mesej yang berbaur seksual dan gangguan seksual secara siber semakin membimbangkan kini. Oleh itu, ibu bapa perlu lebih memberi perhatian dan prihatin terhadap penggunaan rangkaian sosial anak anda.

Anda tidak perlu untuk menghalang anak anda untuk menggunakan rangkaian sosial secara total sebaliknya anda boleh menjelaskan kepada mereka tentang bahaya rangkaian sosial ini. Selain itu, sentiasa ingatkan anda tentang apa yang boleh dan apa yang tidak boleh dilakukan ketika sedang melayari rangkaian sosial.

Tip keselamatan siber untuk kanak-kanak

Pesan kepda anak anda untuk segera mengadu kepada anda sekiranya mereka ternampak atau terjumpa sebarang bentuk kandungan yang tidak menyenangkan di internet.

Pesan kepada mereka untuk tidak memberikan sebarang maklumat peribadi seperti alamat atau nombor telefon kepada sesiapa sekalipun tanpa bertanya kepada anda terlebih dahulu.

Pesan kepada mereka untuk tidak sesekali keluar bersama individu yang tidak dikenali yang baharu mereka kenal secara atas talian. Jika anda berasa perjumpaan itu adalah selamat, anda perlu meminta anak anda untuk berjumpa dengan individu tersebut di tempat awam yang terbuka atau anda sendiri hadir sama dalam perjumpaan tersebut.

Ajar anak anda tentang tatacara memuat naik gambar swafoto mereka atau individu lain. Sentiasa ingatkan mereka untuk memastikan gambar swafoto tersebut tidak menunjukkan apa-apa unsur seksual di mata individu lain.

Pesan kepada anak anda untuk tidak sesekali bergaduh atau mencetuskan kemarahan pengguna lain di dalam rangkaian sosial.

Pesan kepada anak anda untuk tidak melakukan apa-apa perkara yang terlarang dalam rangkaian sosial.

Benarkan mereka untuk menggunakan internet untuk sekian waktu dan hadkan laman sesawang yang boleh atau tidak dilayari oleh mereka. Pastikan mereka akan mematuhi arahan anda ini sebelum anda membenarkan mereka menggunakan internet.

Pesan kepada anak anda untuk tidak beritahu sesiapa berkenaan sebarang kata laluan rangkaian sosial mereka.

Bagi memastikan keselamatan mereka, anda perlu pastikan anak anda tahu mengenai laman sesawang yang mereka layari dan sebarang peranti yang mereka muat turun. Ingatkan mereka untuk sentiasa berhati-hati ketika memuat turun sebarang peranti secara atas talian kerana mungkin terdapat virus yang berupaya merosakkan komputer anda atau lebih menakutkan lagi mencuri informasi peribadi anda seperti nombor akaun bank atau data peribadi anda.

Hello Health Group
 tidak menyediakan nasihat perubatan, diagnosis, atau rawatan.


Rumah Bersepah? Itu Perkara Biasa Dalam Penjagaan Bayi Di Usia 33 Minggu, Sabar Ya Ibu!

Apakah yang perlu ibu bapa ketahui apabila si kecil sudah memasuki usia 33 minggu? Ikuti perkongsi Hello Doktor mengenai perkembangan bayi 8 bulan 1 bulan.

Untuk mendapatkan lebih banyak info tentang Keibubapaan, sila dapatkannya
di sini.

Perkembangan & Pelakuan

Perkembangan bayi 8 bulan 1 minggu

Bayi anda kini 8 bulan 1 minggu dan dapat perlu menyokong
berat badan mereka sendiri sambil berdiri.
 Mereka boleh bertukar kepada arahan suara anda dan mencari objek yang dijatuhkan.

Mobiliti baru bayi anda bermakna mereka kini memasuki masa lebam dan jatuh. Ini merupakan sebahagian yang tidak dapat dielakkan zaman kanak-kanak.

Walaupun anda kadangkala berdebar menyaksikan mereka meneroka persekitaran, sentiasa perhatikan mereka.

Pada minggu pertama bulan ke-8, anak anda akan dapat:

Menanggung berat badan pada kaki apabila dipegang tegak;

Makan keropok sendiri
;

Menggunakan jari untuk mendapatkan objek dan mengambilnya dalam genggaman (simpan semua objek berbahaya daripada jangkauan bayi);

Beralih kepada arah suara;

Mencari objek yang jatuh;

Sokong perkembangan bayi 8 bulan 1 minggu anda

Naluri pertama anda mungkin bagaimana untuk melindungi bayi anda. Ia adalah semula jadi.

Cara terbaik untuk menyokong bayi anda adalah untuk membolehkan mereka mempunyai ruang untuk berkembang dan belajar. Ini akan membantu mereka untuk berdikari.

Ini tidak bermakna anda meninggalkan mereka tanpa pengawasan. Anda perlu memastikan persekitaran bayi selamat.

Cara yang baik untuk melakukan ini adalah dengan membayangkan segala-galanya yang mungkin berbahaya pada ketinggian mereka, dan mencari penyelesaian untuk membuatnya tidak berbahaya.

Caranya termasuklah menjaga barang mudah pecah di tempat yang tidak boleh dicapainya dan barang-barang berbahaya di dalam almari yang berkunci.

Kesihatan & Keselamatan

Apa yang perlu saya bincangkan dengan doktor?

Anda mungkin tidak mempunyai temu janji doktor.

Jika terdapat sebarang kebimbangan segera, anda tidak perlu menunggu sehingga temujanji yang berikutnya. Ia sentiasa penting untuk berbincang dengan doktor anda dengan segera.

Jika anda fikir anak anda tidak membesar dengan betul, tulis sebarang tanda-tanda membimbangkan yang anda lihat dan berbincang dengan doktor anda mengenai kebimbangan ini.

Anda juga mungkin mahu untuk berunding dengan pakar kanak-kanak yang pakar dalam isu-isu perkembangan atau patologi pertuturan. Percayakan naluri anda.

Kelewatan perkembangan kadangkala tidak serius. Sesetengah bayi memerlukan masa untuk seiring dengan bayi lain.

Apakah yang perlu saya tahu?

Berikut adalah beberapa perkara yang perlu tahu:

Perkembangan bayi 8 bulan 1 minggu: Merangkak

B
ayi anda mungkin mengensot, merangkak, atau bergerak dengan mengensot punggung,
 menggunakan tangan di belakang mereka dan kaki di hadapan mereka untuk menolak diri mereka.

Mengensot adalah kaedah pertama bayi anda untuk bergerak  sekitar dengan cekap pada mereka sendiri.

Selalunya, mereka terlebih dahulu belajar untuk menarik diri dengan tangan mereka dan kemudian bangun di atas tangan dan lutut mereka.

Kemudian mereka akan memikirkan bagaimana untuk bergerak ke hadapan dan ke belakang dengan menolak off berlutut.

Semua perubahan ini pada merangkak menguatkan otot yang tidak lama lagi akan membolehkan mereka untuk berjalan.

Kaedah apa pun yang bayi anda gunakan, ia adalah menarik untuk melihat bagaimana mereka bergerak ke sekitar.

Baca juga:

https://wp.hellodoktor.com/keibubapaan/bayi/pemakanan-bayi/makanan-bayi-8-bulan-selera/

Berdiri

Bayi anda mungkin dapat menarik diri ke kedudukan yang berdiri semasa berpegang kepada perabot.

Malah, jika anda membiarkan bayi anda bersebelahan sofa, mereka mungkin boleh memegang dan berdiri.

Pada peringkat ini, sesetengah ibu bapa biasanya meletakkan anak-anak mereka dalam pejalan kaki bayi (walker), tetapi itu bukan satu idea yang baik.

Pejalan kaki adalah tidak selamat: bayi anda boleh menggunakan walker sebagai tangga untuk mencapai perkara yang mereka tidak boleh dapat, seperti dapur panas atau botol peluntur.

Mereka juga tidak menggalakkan waktu bermain di lantai, yang membantu mereka belajar berjalan dengan memberi mereka peluang untuk merangkak, mendirikan diri dan berjlan sambil berpegang kepada perabot, semua aktiviti yang menggalakaan mereka berjalan.

Keselamatan pertama

mudah alih baru juga bermakna bahawa bayi anda mungkin berlanggar dan jatuh dengan lebih mudah.

Sekarang adalah masa yang baik untuk:

bergerak kain tirai dan wayar dari jangkauan anak anda,

pad pada sudut tajam di atas meja,

memasang kunci di tempat duduk tandas,

keluarkan pokok yang boleh membahayakan kawasan yang lebih tinggi,

membersihkan detergen toksik dan ubat-ubatan,

perlindungan kedai-kedai elektrik dan selamat untuk depan atas dan bawah tangga.

Kelewatan perkembangan

kelewatan pembangunan berlaku apabila kanak-kanak membangunkan keupayaan untuk duduk, merangkak, berjalan, dan bercakap lebih perlahan daripada biasa.

Ini mungkin atau mungkin tidak menunjukkan gangguan perkembangan. Malah, kebanyakan kanak-kanak pulih tidak lama lagi.

Sebagai contoh, pada bayi pra-matang, perkembangan bayi akan sering melengahkan berbanding dengan bayi lain.

Walau bagaimanapun, apabila mereka menjadi dewasa muda, ketinggian dan berat badan akan kembali normal.

Proses perkembangan setiap kanak-kanak sering dipaparkan di setiap kanak-kanak, walaupun kanak-kanak cenderung untuk mencapai kemahiran yang sama sepanjang proses.

Sesetengah bayi membangunkan kemahiran motor seperti duduk sebelum ini, manakala kanak-kanak lain dengan cepat boleh mendapatkan kemahiran motor halus, seperti menggenggam objek kecil.

Sesetengah kanak-kanak lambat dalam membangunkan keupayaan mereka untuk berjalan tetapi dengan cepat boleh mengesan bunyi.

Perkara yang paling penting ialah masa yang akan berlalu, bayi anda boleh terus membangunkan kemahiran mental dan fizikal kemudian

Walau bagaimanapun, kelewatan dalam bahasa pembelajaran perlu dipantau dengan cara yang ketat oleh anda.

Mereka mungkin disebabkan kekurangan komunikasi dengan masalah orang dewasa, si bayi telah pendengaran.

Terdapat sebab-sebab yang kurang biasa seperti spina bifida dan autisme.

Jika anda fikir anak anda mempunyai sedikit
kelewatan berbanding dengan proses perkembangan normal
, anda perlu belajar masa yang biasa untuk bahasa pembelajaran dan pembangunan fizikal bersama-sama tanda-tanda amaran kelewatan perkembangan

Selain daripada itu anda boleh melakukan pemeriksaan awal untuk menjadi menilai perkembangan, pendengaran dan penglihatan kanak-kanak .

Kerisauan Saya

Apa yang saya risaukan tentang perkembangan bayi 8 bulan 1 minggu

Berikut adalah beberapa perkara yang mungkin anda risaukan:

Rumah bersepah

Jika bayi anda merangkak di sekitar dan menarik segala-galanya dan anda tidak dapat menangani keadaan huru-hara yang dibuatnya, jangan terlalu bimbang, ambil beberapa langkah di sini untuk memudahkannya:

Mulakan dengan keselamatan rumah: pastikan rumah anda selamat untuk diterokai si kecil adalah perkembangan bayi 8 bulan 1 minggu paling penting

Bendung suasana: Anda pasti akan lebih gembira jika keadaan bersepah dihadkan pada satu atau dua bilik/ruang sahaja dalam rumah anda. Ini bermakna biarkan bayi anda mempunyai bebas dalam bilik mereka sendiri sahaja atau dalam dapur, bilik keluarga, atau ruang tamu – di mana sahaja anda dan bayi anda banyak menghabiskan masa bersama-sama.

Tahan diri sendiri: Jangan ikut bayi anda sewaktu dia menyepahkan barang atau cuba meletakkan kembali segala apa yang mereka mengambil. Ini akan mematahkan semangat mereka, memberi erti kata bahawa setiap perkara yang dilakukan bukan sahaja tidak boleh diterima tetapi pada dasarnya sia-sia.

Mengajarnya berkemas
 berulang kali: Jangan melakukan pembersihan intensif anda dengan mereka di sekitar. Sebaliknya, anda perlu mengambil beberapa perkara dengan mereka pada akhir setiap sesi bermain, sambil (walaupun bayi anda masih belum faham) dengan mengatakan “Sekarang, boleh sayang bantu ayah ambil dan simpan mainan ini? ” Biarkan mereka membuat keadaan kucar-kacir dengan selamat. Jangan kerap membebel dan membuatkan mereka merasa bahawa mengekspresikan rasa ingin tahu semula jadi mereka tidak baik. Jika anda tidak mahu ia berlaku lagi, ajar mereka seperti  seorang guru, bukan seorang hakim
.

Anda tidak boleh mengalahkan mereka, tetapi jangan menyertai mereka: Jangan memutuskan bahawa kerana anda kalah dalam pertempuran, anda mungkin membiarkan keadaan huru-hara dan belajar untuk tidak mengendahkannya. Sediakan tempat rehat anda. Anda tidak akan sentiasa dapat bersaing dengan kerosakan yang ditinggalkan oleh si kecil, tetapi anda boleh cuba untuk memelihara tempat yang aman untuk diri anda, sama ada bilik tidur atau ruang tamu. Anda tidak boleh membenarkan bayi untuk bermain di sana. Supaya nanti, anda akan mempunyai syurga untuk dinikmati.

Pastikan keselamtan bayi anda. Anda perlu sentiasa mengambil kira apa yang boleh menimbulkan ancaman kepada keselamatan. Jika bayi tumpahan jus atau mengosongkan mangkuk air haiwan peliharaan, lap dengan segera. Tumpahan air boleh menyebabkan kegilinciran. Ambil helaian kertas dan majalah sebaik sahaja bayi ada pada mereka, dan jaga lorong lalu lintas (tangga, terutama) kemas daripada mainan terutamanya yang beroda, pada setiap masa.

Tahniah! Anda telah berjaya melalui minggu 33. Kami tidak sabar untuk menunjukkan kepada anda bagaimana bayi anda membesar pada minggu 34.


Pernah Dengar Tapi Masih Tidak Faham? Jom Belajar Apa Itu Rintangan Antibiotik!

Bakteria adalah organisma unisel yang didapati di seluruh bahagian dalam dan luar badan kita.

Kebanyakan bakteria tidak berbahaya m
alah ada yang sangat membantu,
termasuk majoriti bakteria yang hidup dalam usus kita (guts)
.

Walau bagaimanapun, bakteria penyebab penyakit boleh menyebabkan penyakit seperti sakit tekak.

Antibiotik  juga dikenali sebagai ubat anti mikrob, adalah ubat yang melawan jangkitan yang disebabkan oleh bakteria di dalam manusia dan haiwan.

Antibiotik melawan jangkitan ini sama ada dengan membunuh bakteria atau menjadikannya sukar untuk berkembang dan membiak.

Antibiotik tidak mempunyai sebarang kesan ke atas virus.

Apa itu rintangan antibiotik?

Maksud rintangan antibiotik berlaku apabila bakteria berubah untuk melindungi dirinya daripada antibiotik.

Ia kemudian tidak lagi sensitif kepada antibiotik itu.

Apabila ini berlaku, antibiotik yang sebelum ini akan membunuh bakteria, atau menghalangnya daripada membiak, tidak lagi berfungsi.

Penggunaan berlebihan dan penyalahgunaan antibiotik
 boleh menggalakkan perkembangan bakteria tahan antibiotik.

Setiap kali seseorang mengambil antibiotik, bakteria sensitif (bakteria yang antibiotik boleh menyerang) dibunuh, tetapi bakteria tahan antibiotik dibiarkan berkembang dan membiak.

Ini adalah bagaimana penggunaan berulang antibiotik boleh meningkatkan bilangan bakteria tahan.

Inilah yang maksud rintangan antibiotik yang sebenar.

Bagaimana ia memberi kesan kepada kita?

Menggunakan antibiotik apabila anda tidak memerlukannya mungkin bermakna ia tidak akan berfungsi apabila anda memerlukannya pada masa akan datang.

Jika anda mempunyai jangkitan bakteria tahan antibiotik:

Anda akan mendapat jangkitan lebih lama

Anda mungkin lebih cenderung untuk mendapat komplikasi jangkitan

Anda boleh kekal berjangkit untuk lebih lama, dan menyebarkan jangkitan anda kepada orang lain, yang meningkatkan masalah

Apa itu rintangan antibiotik adalah salah satu persoalan dan
masalah kesihatan awam yang paling mendesak di dunia.

Maksud rintangan antibiotik adalah ia boleh menyebabkan penyakit yang mudah dirawat dengan antibiotik menjadi jangkitan berbahaya, memanjangkan penderitaan untuk kanak-kanak dan orang dewasa.

Bakteria tahan antibiotik boleh merebak kepada ahli keluarga, rakan sekolah, dan rakan sekerja, dan mungkin mengancam komuniti anda.

Bakteria tahan antibiotik selalunya lebih sukar untuk dibunuh dan
lebih mahal untuk dirawat
.

Dalam sesetengah kes, jangkitan bakteria tahan antibiotik boleh menyebabkan ketidakupayaan yang serius atau kematian.

Walaupun sesetengah orang berfikir seseorang  boleh menjadi kebal kepada ubat-ubatan tertentu, sebenarnya bakteria, bukan orang itu, yang menjadi kebal kepada ubat-ubatan.

Bagaimana mencegah ketahanan antibiotik

Anda boleh mengelakkan ketahanan antibiotik dengan cara berikut:

Memahami bahawa kebanyakan orang tidak memerlukan antibiotik untuk selesema dan flu kerana ia adalah disebabkan oleh virus

Tanya ahli perubatan profesional jika ada langkah-langkah yang boleh diambil untuk berasa lebih baik dan mendapat kelegaan simptom tanpa menggunakan antibiotik

Ambil dos antibiotik yang betul pada masa yang betul
, seperti yang ditetapkan oleh doktor

Ambil antibiotik anda seperti disarankan doktor

Ambil langkah mudah untuk mengelakkan jangkitan dan menghalangnya daripada membiak

Maklumkan kepada ahli perubatan profesional anda, anda mengambil berat tentang rintangan antibiotik

Buang sebarang baki ubat

Tanya ahli perubatan profesional mengenai vaksin yang disyorkan untuk anda dan keluarga anda untuk mengelakkan jangkitan yang mungkin memerlukan antibiotik

Jangan sesekali terlepas dos atau berhenti mengambil antibiotik awa
l kecuali doktor anda memberitahu anda untuk berbuat demikian

Jangan sesekali memberi tekanan kepada doktor anda untuk menetapkan antibiotik

Jangan sesekali menyimpan antibiotik untuk waktu sakit di masa hadapan

Jangan sesekali mengambil antibiotik yang ditetapkan untuk orang lain


Mak Ayah 'Kaki Kontrol'? Ketahui 7 Tip Wujudkan Hubungan Sihat Dengan Mereka

Sering terikat dengan ibu bapa sehingga tidak ada masa bersama keluarga ada kalanya boleh menimbulkan masalah. Jadi bagaimana untuk mewujudkan hubungan sihat dengan ibu bapa anda?

Terlalu terikat

Siapa yang tidak sayangkan ibu bapanya, tidak kira ibu bapa sendiri mahupun mentua. Apatah lagi apabila anda sudah mempunyai zuriat, pastinya anda mahukan anak anda rapat dengan datuk dan nenek mereka.

Tetapi bagaimana jika hubungan tersebut menjadi terlalu terikat sehingga anda tidak mempunyai masa langsung untuk bersama keluarga kecil anda sendiri?

Mungkin ada antara anda berasakan ia ada sesuatu yang bagus jika ibu bapa menjadi rapat dengan keluarga anda. Ya, tidak dinafikan. Jika dilihat dari sudut positif, anda mempunyai sokongan daripada ibu bapa.

Walau bagaimanapun, menjadi terlalu rapat mungkin boleh menimbulkan ketegangan. Lebih-lebih lagi jika
 ibu bapa anda tidak boleh memberikan ruang kepada anda
untuk bersendirian bersama keluarga.

Menurut Pakar Terapi Perkahwinan dan Keluarga Bertauliah di Encinitas, California, Becky Stuempfig, mewujudkan sempadan hubungan sihat dapat membolehkan anda menjelaskan mengenai keperluan, keinginan dan tahap keselesaan anda dengan ibu bapa dan mentua.

Jangan salah faham. Mewujudkan batasan hubungan ini bukan bermakna ibu bapa anda langsung tidak boleh bersama anda mahupun cucu mereka. Cuma ia memberikan ruang kepada
anda dan pasangan
 untuk membina identiti keluarga anda sendiri tanpa campur tangan pihak lain.

Cara wujudkan hubungan sihat

Jadi bagaimana untuk mewujudkan hubungan sihat tanpa menyebabkan ibu bapa dan mentua terasa mahupun berkecil hati dengan anda?

Tentunya sebagai anak, kita tidak mahu ibu bapa, iaitu datuk dan nenek kepada anak anda berkecil hati. Ini kerana pada akhirnya mereka adalah
 insan penting dalam kehidupan
kita.

Jadi berikut dikongsikan beberapa tip yang boleh dilakukan untuk membina satu batasan hubungan sihat:

 Ketahui nilai yang anda ingini

Sebelum
 anda berkomunikasi secara terbuka
dengan ibu bapa atau mentua anda, pastikan anda berbincang terlebih dahulu dengan pasangan. Bincang dan tentukan nilai yang anda ingini sebagai ibu bapa dalam keluarga anda.

Ini kerana sekiranya anda dan pasangan tidak pasti mengenai nilai yang anda mahukan dalam keluarga, mungkin ia akan menimbulkan lebih kekeliruan. Lebih teruk lagi jika ia menyebabkan perbalahan antara anda dan ibu bapa.

 Bertindak awal

Apabila anda dan pasangan sudah menentukan nilai hubungan kekeluargaan yang anda mahukan, cuba untuk berkongsinya
 bersama ibu bapa
 dan mentua anda secepat yang boleh. Usah menunggu untuk bertindak selepas timbulnya masalah.

Menurut Becky, bertindak lebih awal dalam melakukan perbincangan pastinya dapat membantu anda dalam membina hubungan sihat
 bersama ibu bapa
 dan mentua anda. Anda mungkin akan berasa janggal, tetapi hakikatnya, ia adalah lebih baik daripada memendam rasa sehingga akhirnya menimbulkan ketegangan pada kemudian hari.

 Tenang dan lembut

Dalam menyampaikan apa yang anda inginkan mengenai hubungan sihat
dengan ibu bapa dan mentua, pastikan anda melakukannya dalam keadaan tenang bersama nada suara yang lembut.

Hindari daripada menggunakan perkataan dan nada suara atau kata-kata yang mungkin menyebabkan mereka berkecil hati sehingga menjejaskan hubungan kekeluargaan. Jika anda
berada dalam keadaan emosi
, ambil masa untuk tenangkan diri terlebih dahulu.

Ini kerana jika anda meneruskan perbincangan dalam keadaan beremosi, anda mungkin cenderung mengeluarkan kata-kata yang akan anda kesali pada akhirnya. Lebih teruk lagi jika anak-anak mendengar apa yang anda katakan kepada datuk dan nenek mereka.

 Tunjukkan penghargaan

Ketika melakukan perbincangan bersama ibu bapa dan mentua, pastikan anda menyatakan penghargaan anda kepada mereka, tentang betapa anda menghargai kewujudan mereka dalam kehidupan anak-anak anda.

Anda boleh katakan kepada ibu bapa dan mentua, betapa anda menghargai kasih sayang yang dicurahkan kepada cucu mereka. Walau bagaimanapun, ada beberapa perkara yang perlu dihadkan dan ia adalah demi kebaikan anak-anak anda.

Walau apa pun yang ingin anda katakan, anda perlu sentiasa menjaga
aspek hubungan kekeluargaan agar tetap bahagia.

 Ringkas

Ketika melakukan perbincangan untuk menentukan batasan dalam hubungan sihat ini, anda perlu memastikan pasangan anda turut berada bersama anda. Ini adalah untuk mengelakkan wujudnya perselisihan faham antara pasangan dan mentua.

Pastikan juga apa yang anda ingin katakan adalah ringkas dan tidak meleret. Jika tidak ia cenderung menimbulkan kekeliruan kepada ibu bapa dan mentua.

 Bertolak ansur

Jika ibu bapa mahupun mentua masih mahu mempunyai ikatan yang rapat dengan anak-anak anda, mungkin anda boleh bertolak ansur sedikit. Sudah tentu ia adalah demi
memastikan hubungan kekeluargaan anda tidak terjejas
.

Anda boleh cadangkan kepada ibu bapa dan mentua anda untuk memainkan peranan tertentu, seperti membawa anak anda beriadah setiap hujung minggu, mengambil anak anda dari sekolah pada hari-hari tertentu atau mungkin
menjemput mereka untuk makan malam bersama
pada setiap hari Sabtu.

 Perspektif berbeza

Mungkin terdapat beberapa perkara yang dilakukan ibu bapa dan mentua berbeza dengan apa yang anda buat. Namun, anda tidak perlu terlalu risau kerana sudah tentu aspek keselamatan tetap menjadi keutamaan. Siapa yang tidak sayangkan cucu, bukan?

Mungkin terdapat peraturan berbeza antara anda dan juga ibu bapa. Usah risau. Ini kerana anak-anak mempunyai tahap kesedaran mengenai perbezaan peraturan ini. Apabila bersama anda, sudah tentu mereka akan mengikuti apa yang telah anda tetapkan.

Akhir kata

Mewujudkan batasan dalam hubungan kekeluargaan bukan bermakna untuk memutuskan ikatan. Sebaliknya, ia dilakukan untuk memberikan ruang peribadi kepada anda dan keluarga tanpa campur tangan ibu bapa mahupun mentua.

Hello Health Group
 tidak menyediakan nasihat perubatan, diagnosis, atau rawatan.


Kanser Payudara: Bolehkah Pesakit Bersenam?

Senaman menawarkan pelbagai manfaat bagi pesakit kanser payudara, tetapi anda perlu memastikan senaman yang dilakukan itu selamat. Jika anda mempunyai pembedahan kanser payudara, anda berkemungkinan berisiko untuk mendapat limfedema iaitu pembengkakan tisu lembut di lengan, lurah (trunk) atau payudara yang mungkin disertai dengan kebas, ketidakselesaan dan kadang-kadang jangkitan.

Antara senaman pesakit kanser payudara boleh lakukan adalah:

Berjalan

Yoga

Tai chi

Menari

Pilates

Pergerakan katil dan sofa

Cara Memastikan Senanan Selamat

Dapatkan keizinan daripada doktor dan pakar bedah anda

Bincangkan dengan mereka mengenai perancangan senaman yang anda ingin dilakukan. Tanya kepada mereka jika terdapat sebarang pergerakan yang harus elakkan atau perlu mengehadkan aktiviti tertentu. Bincangkan juga apa-apa ubat yang anda ambil dan bagaimana ia boleh menjejaskan keupayaan anda untuk bersenam. Selain itu, bincangkan keadaan kesihatan lain seperti asma atau osteoporosis dan bagaimana ia boleh mempengaruhi keupayaan anda untuk bersenam.

Ambil langkah berjaga-jaga

Jika anda telah didiagnosis dengan limfedema atau sangat bimbang mengenainya, berbincang dengan doktor anda mengenai langkah berjaga-jaga yang mungkin sesuai untuk anda.  Langkah berjaga-jaga ini mungkin termasuk memakai pakaian mampatan yang dilengkapi dengan baik atau mungkin memakai sarung tangan pelindung. Jika ada sesuatu yang tidak betul, hentikan segera dan berbincang dengan doktor anda.

Lakukan pemanasan badan

Sebelum melakukan apa-apa jenis senaman, pastikan anda memanaskan badan dengan berjalan selama 5 hingga 10 minit atau mandi untuk memanaskan otot anda. Program fleksibiliti lengkap meregangkan semua kumpulan otot utama harus menjadi sebahagian daripada pemanasan badan.

Lakukan perlahan-lahan dan tenang

Berharap untuk peningkatan secara beransur-ansur. Ini kerana setiap orang, kanser payudara dan pelan rawatan adalah unik. Jangan bandingkan perkembangan anda dengan orang lain atau diri anda sendiri sebelum mengidap kanser payudara. Berikan diri anda masa yang diperlukan untuk pulih dan kuat, fleksibel, dan sihat.

Maklumkan kepada jurulatih

Jika anda memilih yoga, aerobik, atau kelas senaman lain, pastikan sebelum kelas bermula anda memaklumkan dan menerangkan bahawa anda adalah seorang pesakit kanser payudara. Beritahu jurulatih apa yang anda boleh dan tidak boleh lakukan. Minta pengubahsuaian untuk sebarang pergerakan yang tanda idak boleh lakukan. Lakukan perkara yang sama jika anda bersenam dengan pelatih peribadi yang disahkan. Pastikan dia tahu bahawa anda telah dirawat untuk kanser payudara supaya senaman dapat ditingkatkan dengan sewajarnya.


10 Soalan Popular Jika Ingin Hamil (Bahagian 2)

Bagi menerima kedatangan ahli keluarga baru, semestinya anda mempunyai pelbagai persoalan untuk ditanya. Selepas menyedari anda akan bergelar ibu, sudah tentu anda ingin memastikan semua persiapan lengkap tersedia untuk bayi. Dalam artikel ini, anda disediakan dengan 5 perkara paling penting yang perlu dipersiapkan jika ingin hamil dan semasa hamil.

Apakah ubat tanpa preskripsi yang selamat untuk saya ambil?

Semasa kehamilan, kadangkala anda mungkin mengalami keadaan kesihatan ringan seperti sakit kepala, sakit perut atau pedih hulu hati. Dalam kes seperti ini, anda mungkin perlukan ubat tanpa preskripsi untuk melegakan keadaan. Meskipun kebanyakan ubat di kaunter atau tanpa preskripsi mempunyai profil keselamatan yang dipercayai, namun sesetengahnya masih tidak terbukti selamat diambil untuk wanita hamil. Bagi memastikan keselamatan anda, doktor perlu menyediakan senarai saranan perubatan di kaunter (OTC) atau tanpa preskripsi yang selamat untuk anda ambil semasa hamil. Senarai ini boleh membantu anda membuat semakan awal sebelum mengambil sebarang ubat OTC. Contohnya, untuk melegakan sakit, sakit kepala, dan demam, anda perlu ambil Acetaminophen, yang bebas aspirin, berbanding mengambil aspirin.

Apakah makanan yang perlu saya makan dan elakkan semasa hamil?

Ibu hamil memerlukan lebih nutrisi seperti protein, vitamin, mineral (seperti asid folik dan zat besi), dan lebih kalori (untuk tenaga) untuk kekal sihat. Jika ingin meningkatkan amalan pemakanan anda, makanlah hidangan yang tinggi nutrisi, yang baik untuk kesihatan bayi. Selain itu, jangan makan keterlaluan bagi mengikut konsep ‘makan untuk dua orang’. Sesetengah makanan boleh jadi berbahaya dan perlu dielakkan semasa anda hamil. Makanan-makanan ini termasuklah:

Makanan laut mentah

Susu yang tidak dipasteur

Keju lembut

Keju hijau

Pate

Daging, ayam itik mentah atau kurang masak

Kesemua makanan ini adalah sumber yang mungkin ada bakteria, yang boleh membahayakan bayi dalam kandungan.

Apakah ujian dan pemeriksaan yang saya perlukan?

Semasa hamil, anda mungkin perlu melakukan beberapa pemeriksaan dan ujian pranatal. Ujian-ujian ini dijalankan bagi memberitahu anda tentang perkembangan bayi, seperti kemungkinan bayi anda mengalami gangguan genetik. Kebanyakan ujian ini adalah tidak invasif. Selalunya ujian dilakukan semasa trimester pertama dan kedua, sementara ada yang dijalankan pada trimester ketiga. Anda mungkin akan diminta menjalani ujian air kencing, ujian darah, ujian pap, dan beberapa ujian lain semasa hamil.

Berapa banyak berat badan saya perlu naik?

Berapa banyak kenaikan berat badan anda semasa hamil selalunya ditentukan menggunakan indeks jisim tubuh (BMI) pra-kehamilan, yang dikira mengikut berat badan dan tinggi. Berikut adalah saranan indeks untuk berat badan ideal anda semasa mengandung:

Berat badan sihat (BMI 18.5 hingga 24.9): Anda perlu naik berat badan antara 11 hingga 16 kilogram.

Kurang berat badan (BMI bawah 18.5): Anda perlu naik berat badan antara 13 hingga 18 kilogram.

Lebih berat badan (BMI 25.0 hingga 29.9): Anda perlu naik berat badan antara 7 hingga 11 kilogram.

Obes (BMI ≥30.0): Anda perlu naik berat badan antara 5 hingga 9 kilogram.

Kehamilan kembar: Anda perlu naik berat badan

17 hingga 24 kilogram jika anda berada pada berat yang sihat.

14 hingga 23 kilogram jika anda terlebih berat badan.

11 hingga 19 kilogram jika anda obes.

Apakah vaksinasi yang perlu saya dapatkan?

Dengan mendapatkan vaksinasi semasa kehamilan, anda boleh membantu menyalurkan sedikit imuniti kepada bayi anda. Terdapat dua vaksin penting yang perlu anda ambil semasa hamil, iaitu:

Suntikan selesema:
 Anda akan ditawarkan suntikan selesema untuk melindungi anda dan bayi daripada jangkitan virus. Disebabkan sistem imun anda lemah dan mudah terjejas kepada penyakit semasa hamil, anda boleh mendapatkannya pada sebarang peringkat kehamilan anda.

Batuk kokol:
Penting untuk setiap wanita mendapatkan vaksin batuk kokol semasa trimester ketiga pada setiap kehamilan. Vaksin adalah cara terbaik untuk mengelakkan penyakit ini. Vaksinasi Tdap orang dewasa ialah vaksin batuk kokol yang diberikan untuk semua yang berusia 11 tahun dan ke atas, termasuklah wanita hamil.

Meskipun terdapat banyak kebimbangan yang timbul semasa tempoh pranatal anda, namun dengan jawapan daripada 5 soalan ini, anda akan lebih bersedia untuk memberikan yang terbaik buat si manja anda.

Hello Health Group
 tidak menyediakan nasihat perubatan, diagnosis, atau rawatan.


Si Manja Tidak Sihat? Ibu Boleh Cuba Cara Ini Untuk Rawat Anak Di Rumah

Apabila
si kecil jatuh sakit,
 sudah tentu ibu akan berasa susah hati memikirkan cara untuk merawat anak. Bertenang, Hello Doktor boleh berikan sedikit panduan buat anda.

Merawat anak

Dari masa ke masa, setiap anak pasti akan pernah jatuh sakit seperti demam, pastinya situasi tersebut menyebabkan kegusaran di hati ibu ayah tatkala melihat si manja tidak ceria.

Adakalanya, anda juga keliru memikirkan apakah cara terbaik untuk merawat
anak demam
.

Anak sudah tentu akan mengalami kesukaran untuk berasa selesa dan masa yang sama perlu menghadapi kesakitan.

Berikut beberapa simptom yang menunjukkan anak tidak sihat, seperti:

Perhatikan gejala fizikal petanda anak kurang sihat seperti muntah,
suhu badan tinggi,
 batuk atau berkelakuan di luar kebiasaan seperti menangis, mudah marah, enggan makan dan minum,
tampak lesu
 dan mengantuk

Percaya naluri seorang ibu – biasanya seorang ibu akan lebih mengenali anaknya berbanding individu lain dan akan dapat mengenal pasti tingkah laku berbeza atau membimbangkan

Untuk mendapatkan lebih banyak info tentang Keibubapaan, sila dapatkannya
di sini.

Merawat anak demam: Memastikan keselesaan

Sekiranya anak kurang sihat di rumah, maka ada beberapa perkara yang boleh dilakukan untuk memastikan mereka selesa dan menuju ke arah kesembuhan.

Dalam keadaan anak yang sakit, perkara paling penting untuk dilakukan adalah mendengar.

Jika anak mengatakan mereka enggan tidur, mungkin itulah yang sebaiknya. Bahkan, anak mungkin berasa lebih selesa di sofa bersama selimut.

Walau apa pun, tidak kira anak mahu berehat di atas katil atau sofa, ada cara yang boleh ibu lakukan untuk membantu mereka berasa lebih selesa.

#Pengudaraan ruang yang baik

Sekiranya anak ingin berehat di bilik, pastikan ada udara keluar masuk. Andai
suhu bilik terlalu panas
, anak mungkin akan berasa lebih teruk.

Anda boleh menggunakan pelembap udara (
humidifier
) untuk memastikan udara di dalam bili anak lembap.

Ia dapat membantu mengurangkan batuk,
hidung tersumbat
 dan ketidakselesaan.

Jika boleh, pastikan suasana rumah dalam keadaan sunyi dan damai bagi membolehkan anak berehat.

#Pengambilan cecair mencukupi

Ketika merawat anak demam, untuk hari pertama, mereka mungkin tidak mempunyai keinginan untuk makan. Namun, tidak mengapa.

Cuma ibu kena pastikan anak mengambil air yang mencukupi.

Ini kerana dehidrasi akan memburukkan keadaan anak yang sakit. Jadi untuk mencegah dehidrasi, anak perlu minum air dengan kerap.

Selepas itu, anda boleh cuba memujuk anak makan dan mendorong mereka untuk mengambil minuman berkhasiat seperti susu.

Sediakan makanan yang mudah dicerna dan tidak akan mengganggu perut mereka seperti sup ayam.

Umumnya, pilihan makanan adalah bergantung kepada gejala yang dialami anak.

#Berikan permainan bersesuaian

Bagi seorang ibu, apabila anak tidak sihat, sudah tentu anda mahukan mereka berehat. Tetapi situasinya mungkin berbeza.

Namun begitu, duduk berbaring sepanjang hari boleh mendatangkan kebosanan kepada sesiapa pun.

Jadi mungkin anda boleh berikan anak permainan yang bersesuaian seperti
Word Search
 atau sekadar menemani mereka berehat.

Merawat anak #Mereka cepat lebih dan perlukan rehat yang banyak

Anak dalam keadaan kurang sihat akan cepat berasa penat. Jadi galakkan mereka untuk lebih banyak berehat dan tidur.

Anda mungkin boleh bantu dengan
membacakan buku cerita
 kepada mereka.

Paling penting, sekiranya anak masih bayi, jangan tertidur dengan si manja yang sakit di atas sofa – walaupun anda berdua keletihan.

Tindakan tersebut boleh
meningkatkan risiko sindrom kematian mengejut (SIDS)
.

Sekiranya anak mengalami
penyakit berjangkit seperti cacar air (chicken pox)
, asingkan mereka daripada individu berisiko untuk dijangkiti. Ini bertujuan untuk mencegah penyebaran penyakit.

Keadaan yang membimbangkan

Sangat mengantuk dan anda tidak boleh mengejutkan mereka

Masalah pernafasan

Kulit kebiruan
, pucat atau putih

Mempunyai ruam yang tidak hilang apabila anda menekannya

Mengalami kekejangan yang berterusan lebih dari 5 minit

Anda juga perlu melakukan pemeriksaan doktor segera jika anak mengalami demam dan:

Berusia di bawah 3 bulan

Tidak kencing seperti kebiasaan

Tidak menyusu seperti keadaan normal

Mengalami muntah yang banyak

Jika anda tidak pasti, dapatkan bantuan perubatan. Percayalah pada naluri seorang ibu!

Mendapatkan bantuan pakar

Anda boleh mendapatkan bantuan doktor jika berasakan keadaan anak membimbangkan. Mereka akan memberikan cara merawat anak dan preskripsi ubat yang bersesuaian.

Untuk simptom ringan, anda boleh mencuba mendapatkan ubat di farmasi terlebih dahulu.

Merawat anak: Ibu ayah juga perlu menjaga kesihatan

Menjaga anak yang sakit, walaupun hanya untuk tempoh beberapa hari amatlah memenatkan.

Jika boleh, jangan lupa untuk berikan diri sendiri rehat dan tidur yang mencukupi.

Mintalah bantuan ahli keluarga lain untuk membantu merawat anak demam sementara anda berehat sebentar.

Sekiranya keadaan rumah bersepah, usah membebankan diri untuk memikirnya. Biarkan ia terlebih dahulu, okay?

Paling penting, anak sihat dan diri anda sendiri terjaga kesihatannya.


Kasihan, Si Kecil Anda Sembelit? Ini 7 Cara Untuk Merawatnya Di Rumah!

Sembelit adalah kondisi kesihatan yang biasa terjadi kepada kanak-kanak. Ia akan memberi kesan kepada
masalah sistem penghadaman
 sekaligus memberi implikasi yang negatif terhadap proses penyerapan dan metabolisma kanak-kanak.

Apakah itu sembelit?

Sembelit adalah penyakit yang biasa bagi setiap peringkat umur. Kondisi ini akan menyebabkan pergerakan usus dalam perut penderita menjadi sulit atau menurun.

Selain itu, kondisi ini akan menyebabkan najis anda menjadi lebih keras dan kering lalu menyebabkannya lebih sukar untuk dibuang.

Mengapa anak anda mengalami sembelit?

Terdapat banyak punca berlakunya sembelit dalam kalangan kanak-kanak. Kondisi ini akan berlaku jika mereka tidak makan makanan berserat tinggi seperti buah-buahan dan sayur-sayuran.

Selain itu, sembelit juga boleh berlaku
jika anak anda kurang minum air putih
 atau terlebih minum susu!

Kadangkala, penyakit yang menyebabkan perubahan pada selera makan anak anda akan memberi kesan kepada diet mereka, lalu menyebabkan sembelit.

Anda tidak perlu risau jika anak anda mengalami sembelit kerana ia adalah normal bagi kalangan kanak-kanak.

Namun begitu, anda perlu berjaga-jaga jika anak anda mengalaminya lebih daripada dua minggu kerana ia sudah berada pada tahap yang teruk dan dipanggil sembelit kronik.

Dalam kes ini, segera bawa anak anda berjumpa pakar pediatrik untuk mendapatkan rawatan.

Bagaimana mengetahui jika anak anda mengalami sembelit?

Sekiranya anak anda mengalami sembelit, mereka akan
berasa sakit ketika membuang air besar
. Lebih teruk kondisi sembelit tersebut, lebih sakit mereka akan rasa. Anda juga boleh memastikannya dengan memerhatikan jika terdapat simptom ini pada anak anda:

Mual

Sakit perut

Hilang selera makan

Berkelakuan pelik

Menangis atau menjerit ketika membuang air besar

Mengelak jika disuruh ke tandas

Muntah

Ini cara untuk merawatnya!

Beri anak anda makan lebih banyak
serat seperti buah-buahan dan sayur-sayuran
. Buah seperti pisang atau betik sangat berkesan dalam merawat sembelit. Berikan buah-buahan ini kepada mereka sehari sehari untuk melegakan kesakitan yang dialami.

Beri anak anda minum lebih banyak air putih untuk membuat najis mereka menjadi lembut.

Galakkan anak anda untuk minum air putih sekurang-kurangnya 1 liter sehari dan kurangkan minum susu.

Galakkan anak anda bersenam setiap hari untuk memastikan darah mengalir ke seluruh organ.

Urut perut anak anda. Bahagian yang perlu diberi perhatian adalah selebar tiga jari daripada pusat ke bahagian bawah dan tepi sebelah kiri perut. Urutkan dengan lembut menggunakan hujung jari anda.

Elakkan penggunaan ubat dan suplemen yang boleh mengundang masalah sembelit seperti suplemen zat besi yang tinggi dos atau ubat-ubatan narkotik.

Bawa anak anda berjumpa doktor sekiranya mereka mula tidak mahu makan atau mengeluarkan najis berdarah.

Hello Health Group
 tidak menyediakan nasihat perubatan, diagnosis, atau rawatan.

Baca juga:

Sembelit Akibat Pengambilan Suplemen Zat Besi? Ketahui Cara Mengatasinya

Apa Ibu Bapa Perlu Tahu mengenai Masalah Bayi Sembelit

5 Fakta Mengenai Sembelit

8 Fakta & Mitos Tentang Sembelit Yang Ramai Netizen PERCAYA, Hapuskan Kepercayaan Itu!

Fakta Dan Mitos Tentang Sembelit #Bahagian 2